title: Eurovision laulukilpailu 1974

text: Ranskan olisi ollut määrä osallistui kilpailuun Danin laululla "La vie à vingt-cinq ans", mutta maa päätti vetäytyä presidentti Georges Pompidoun kuoltua kilpailuviikolla. Maa olisi esiintynyt numerolla 14 Irlannin ja Saksan välissä. Malta oli valinnut edustajakseen Enzo Guzmanin kappaleella "Paċi Fid Dinja", mutta maa vetäytyi kilpailusta tuntemattomasta syystä. Portugalin edustuskappaletta, Paulo de Carvalhon "E depois do adeusta" käytettiin yhtenä Neilikkavallankumouksen merkeistä 25. huhtikuuta 1974.


title: Eurovision laulukilpailu 1974

text: Jokainen maa valitsi oman kapellimestarin johtamaan maansa kappale. Ylikapellimestari Ronnie Hazlehurst johti avaus- ja väliaikanumeron, muttei yhtäkään kilpailukappaletta.


title: Eurovision laulukilpailu 1974

text: Kullakin tv-yhtiöllä oli vapaasti käytössään yhteensä 10 pistettä. Kussakin maassa 10 tuomaria antoi yhden äänen omalle suosikkilaululleen.


title: Mikrokosmos (Marvel)

text: Mikrokosmos (esiintynyt Suomessa myös nimellä Mikromaailma) on Marvel-kustantamon luoma kuvitteellinen rinnakkaistodellisuus. Käsitteen keksivät Stan Lee ja Jack Kirby ja Mikrokosmos esiintyi ensimmäisen kerran amerikkalaisen "Fantastic Four Annual"-lehden numerossa 5 (1967).


title: Mikrokosmos (Marvel)

text: Suomessa Mikrokosmos esiintyi ensimmäisen kerran Ihmesarjan numerossa 34 (1968).


title: Mikrokosmos (Marvel)

text: Mikrokosmos on Ihmenelosten johtajan Reed Richardsin löytämä ulottuvuus, joka sijaitsee rinnakkaisella tasolla normaalin Marvel-universumin kanssa. Alussa ulottuvuuteen pääsi ainoastaan erikoisten laitteiden ja menetelmien avulla (pääasiallisesti kutistumalla atomitasolle ja yli). Uskomus, että ulottuvuus sijaitsee atomeissamme on saanut aikaan Herra Fantastisen hokeman fraasin "On olemassa maailmoja maailmojen sisällä."


title: Mikrokosmos (Marvel)

text: Mikrokosmos ei kuitenkaan ole mikroskooppisen pieni ulottuvuus, ainoastaan sinne kulkevat ulottuvuuksienväliset väylät ovat. On siis teoreettisesti mahdollista saapua samaan Mikrokosmokseen eri paikoilta maapalloa. Alun perin Marvel-universumissa sijaitsikin monta eri Mikrokosmosta, kuten Mikronauttien kotiplaneetta.


title: Mikrokosmos (Marvel)

text: Näitä erilaisia Mikrokosmoksia ei ole enää olemassa. Peter Davidin käsikirjoittamassa Kapteeni Ihmeen seikkailussa paljastettiin, että toistaiseksi missään näkemättömässä seikkailussa Paroni Karzan ja Thanoksen välinen taistelu tuhosi kaikki Mikrokosmoksen rinnakkaisulottuvuudet yhdistäen ne yhteen ainoaan Mikrokosmokseen.


title: Mikrokosmos (Marvel)

text: Yhdistyneen Mikrokosmoksen kenties tunnetuin asukas on Psykomies, nerokas tiedemies joka kykenee laitteillaan manipuloimaan erilaisia emootiota. Psykomies on toistuvasti vainonnut Ihmenelosia. Mikrokosmos on myös salaperäisen Enigma-voiman alkuperä, joka toistuvasti manifestoituu maapallolle Kapteeni Universumin muodossa.


title: Varoitusnauha

text: Varoitusnauha tai eristysnauha on leveä muovinauha, jota esimerkiksi poliisit ja työmiehet käyttävät.


title: Varoitusnauha

text: Poliisit käyttävät tätä teippiä, kun jokin paikka tulee eristää tai sinne on pääsy kielletty, esimerkiksi rikoksen takia.


title: Varoitusnauha

text: Työmiehet käyttävät tätä teippiä esimerkiksi kun jokin paikka on sortumisvaarassa, jolloin on estettävä ihmisten pääsyä lähemmäksi.


title: Andréas Papandréou

text: Andréas G. Papandréou (, 5. helmikuuta 1919 – 23. kesäkuuta 1996) oli kreikkalainen taloustieteilijä ja poliitikko. Hän oli kolmen hallituksen johdossa Kreikan pääministerinä 21. lokakuuta 1981 – 2. heinäkuuta 1989 ja 13. lokakuuta 1993 – 22. tammikuuta 1996.


title: Andréas Papandréou

text: Andréas Papandréou oli kotoisin Chíokselta ja johtavan kreikkalaisen liberaalipoliitikko Geórgios Papandréoun poika. Hänen äitinsä Sofía Mineḯkou oli puoliksi puolalainen. Papandréou meni Ateenan yliopistoon 1937 ja oli aktiivinen trotskilaisissa ryhmissä. Kun Ioánnis Metaxás nousi maan diktaattoriksi, Andréas Papandréou pidätettiin ja häntä kidutettiin. Vanhempiensa suhteiden avulla hän pääsi maasta.


title: Andréas Papandréou

text: Papandréou meni vuonna 1942 Harvardin yliopistoon Yhdysvaltoihin, jossa väitteli taloustieteen tohtoriksi. Hän jäi Harvardiin luennoijaksi ja professoriksi vuoteen 1947, sai 1944 Yhdysvaltain kansalaisuuden ja palveli laivastossa. Myöhemmin hän työskenteli Minnesotan yliopistossa, Northwestern-yliopistossa, Kalifornian yliopistossa Berkeleyssä, jossa hän oli taloustieteen laitoksen johtaja, Tukholmassa, New Yorkissa ja Yorkin yliopistossa Torontossa. Hän nai 1951 yhdysvaltalaisen Margaret Chantin, jonka kanssa sai kolme poikaa ja tyttären.


title: Andréas Papandréou

text: Papandréou palasi Kreikkaan vuonna 1959 johtamaan talouskehitysohjelmaa. Hänet nimitettiin 1960 Ateenan taloustutkimuksen instituutin johtoon ja Kreikan pankin neuvonantajaksi. Hänen isästään Geórgios Papandréousta tuli 1963 pääministeri, ja Andréas toimi hänen pääneuvonantajanaan. Andréas Papandréou luopui Yhdysvaltain kansalaisuudestaan ja valittiin Kreikan parlamenttiin 1964. Hänet nimitettiin heti valtioministeriöön, käytännössä apulaisministeriksi.


title: Andréas Papandréou

text: Papandréou otti kylmässä sodassa ainakin ulkoisesti neutraalin kannan ja toivoi maan olevan riippumattomampi Yhdysvalloista. Hän arvosteli Yhdysvaltain asevoimien ja tiedustelun vahvaa läsnäoloa Kreikassa ja halusi erottaa antidemokraattiset upseerit asevoimista. Hän yritti myös lopettaa CIA:n kanssa läheistä yhteistyötä tekevän tiedustelupalvelun tavan nauhoittaa poliitikkojen keskustelut.


title: Andréas Papandréou

text: Andréas Papandréoun nopea nousu maan hallitukseen aiheutti tyytymättömyyttä ja oli ainakin osasyy Geórgios Papandréoun hallituksen nopeaan kaatumiseen.


title: Andréas Papandréou

text: Kun everstit Geórgios Papadópouloksen johdolla kaappasivat vallan huhtikuussa 1967, molemmat Papandréout vangittiin. Geórgios kuoli kotiarestissa 1968, ja Andréas karkotettiin maasta. Maanpaossa Pariisissa hän perusti Panhelleenisen vapautusliikkeen (Πανελλήνιο Απελευθερωτικό Κίνημα, "Panellínio Apeleftherotikó Kínima", PAK) ja kiersi maailmaa protestoimassa sotilashallitusta vastaan. Hän piti CIA:ta vastuussa tapahtuneesta ja tuli yhä avoimemmin amerikkalaisvastaiseksi.


title: Andréas Papandréou

text:
Papandréou palasi Kreikkaan juntan kaaduttua 1974. Hän perusti uuden radikaalin puolueen, Panhelleenisen sosialistiliikkeen (Πανελλήνιο Σοσιαλιστικό Κίνημα, ΠΑΣΟΚ, PASOK). Suurin osa entisistä PAK:in kannattajista ja monet diktatuurin vastaiset ryhmät liittyivät siihen. Vuoden 1974 vaaleissa PASOK keräsi 13,5 % äänistä, mutta 1977 jo 25 % ja Papandréouta tuli oppositiojohtaja. Vuoden 1981 vaaleissa PASOK sai murskavoiton ja Papandréousta tuli Kreikan ensimmäinen sosialistipääministeri.
Valtaanpääsynsä jälkeen hän toimi huomattavasti puheitaan maltillisemmin; Kreikka ei eronnut Natosta, eikä Yhdysvaltain joukkoja määrätty maasta. Kreikan jäsenyys Euroopan yhteisössä jatkui. Sisäpolitiikassa lähdettiin laajoihin, mutta kalliisiin uudistuksiin, kuten yleisen terveydenhuollon perustaminen ja laaja sosiaaliturva. Avioliittoa ja uskontoa koskevia lakeja uudistettiin vapaammiksi ja joitain valtion toimia keskitettiin.


title: Andréas Papandréou

text: Tärkeimpänä Papandréou pyrki kirjoittamaan uudelleen modernin Kreikan historian ja uudistamaan sen valtarakenteita. Kreikan sisällissodasta sai nyt puhua ja siitä kerrottiin koulukirjoissa. Entiset kommunistisissit saivat eläkkeen ja heidän johtajansa Márkos Vafeiádis valittiin Kreikan parlamenttiin.


title: Andréas Papandréou

text: Papandréoun politiikka osoittautui suosituksi ja PASOK voitti myös 1985 vaalit ja hän jatkoi pääministerinä. Toisella kaudella hänen asemaansa heikensi vakava talousskandaali, mikä johti kolmen ministerin erottamiseen. Myös hänen suhteensa paljon nuorempaan lentoemäntään ennen eroaan entisestä vaimosta tuli ilmi. Valtion menot ylittivät tulot ja kasvava valtionvelka johti inflaatioon. Kesäkuun 1989 vaaleissa PASOK menetti asemansa parlamentissa, mutta oppositiokaan ei pystynyt muodostamaan hallitusta. Kolmien vaalien jälkeen oikeistolaisen Uuden demokratian Konstantínos Mitsotákis muodosti hallituksen kommunistien tuella. Uusi hallitus nosti Papandréouta vastaan syytteen rahoitusskandaalista, mutta hänet julistettiin syyttömäksi tammikuussa 1992. Kaksi hänen ministereistään sai tuomion.


title: Andréas Papandréou

text: Papandreu lannisti arvostelijansa johtamalla PASOKin voittoon vielä lokakuun 1993 vaaleissa. Hänen heikko terveytensä esti häntä enää johtamasta maata tehokkaasti. Hän joutui sairaalaan sydänsairauden ja munuaisvaivojen vuoksi marraskuussa 1995, erosi 16. tammikuuta 1996 ja kuoli seuraavana kesänä. Hänen poikansa Geórgios Andréas Papandréou on myös poliitikko, ja valittiin Kreikan pääministeriksi vuonna 2009.


title: Eteläslaavilaiset kielet

text: Eteläslaavilaiset kielet ovat lähinnä Balkanin alueella puhuttuja kieliä. Ne kuuluvat indoeurooppalaisen kielikunnan slaavilaiseen haaraan. Kielistä sloveenia ja kroaattia kirjoitetaan latinalaisin aakkosin. Bulgariaa ja makedoniaa kirjoitetaan kyrillisin aakkosin. Serbiaa, montenegroa ja bosniaa kirjoitetaan sekä latinalaisilla että kyrillisillä aakkosilla.


title: Jorge Semprún

text: Jorge Semprún (10. joulukuuta 1923 Madrid, Espanja – 7. kesäkuuta 2011 Pariisi, Ranska) oli espanjalainen kirjailija. Semprún asui suurimman osan elämästään Ranskassa ja kirjoitti ranskaksi.


title: Jorge Semprún

text: Sisällissodan puhjettua Espanjassa Semprúnin tasavaltalainen perhe siirtyi maanpakoon Ranskaan. Semprún liittyi kommunistiseen puolueeseen. Toimittuaan vastarintaliikkeessä Saksan miehittämässä Ranskassa hän joutui 1944 Buchenwaldin keskitysleirille. Myöhemmin hän alkoi valehenkilöllisuuden turvin johtaa Francon hallintoa vastaan toimivaa maanalaista liikettä. Hän käytti nimeä Federico Sánchez ja esiintyi porvarishenkilönä. Tälle hahmolle hän omisti teoksiaan.


title: Jorge Semprún

text: Semprún palasi Espanjaan Francon kauden päätyttyä ja Espanjan siirryttyä demokratiaan. Hän toimi Espanjan kulttuuriministerinä vuosina 1988–1991. Kokemus kuitenkin sai hänet palaamaan Pariisiin kirjoittamaan. Ranska ei koskaan hyväksynyt täysin ”espanjalaiskommunistia”, eikä häntä esimerkiksi hyväksytty Ranskan akatemiaan.


title: Jorge Semprún

text: Kirjoittamisen hän aloitti vuonna 1964 ja kirjoitti toistakymmentä teosta. Hän halusi toimia eurooppalaisena muistina ja moraalisena äänenä. Hänen tuotantoaan sävytti eloonjäämisen tragedia, mutta vasta 1994 ilmestyneessä teoksessaan "Kirjoittaminen tai elämä" hän kykeni käsittelemään keskitysleirin kauhuja perin pohjin.


title: Jorge Semprún

text: Hänet on palkittu urallaan useaan otteeseen. Jorge Semprún kuoli 87-vuotiaana Pariisissa 7. kesäkuuta 2011.


title: Aleksandr Glazunov

text: Aleksandr Konstantinovitš Glazunov (; 10. elokuuta 1865 Pietari, Venäjä – 21. maaliskuuta 1936 Pariisi, Ranska) oli venäläinen säveltäjä ja kapellimestari.


title: Aleksandr Glazunov

text: Aleksandr Glazunov opiskeli musiikkia Nikolai Rimski-Korsakovin johdolla. Ensimmäinen hänen kahdeksasta sinfoniastaan sai kantaesityksensä vuonna 1882. Vuodesta 1899 lähtien hän toimi professorina ja vuosina 1907-1928 rehtorina Pietarin konservatoriossa. Hän lähti Venäjältä vuonna 1928 ja asui loppuelämänsä eri puolilla Euroopassa ja Yhdysvalloissa. Hän kuoli Pariisissa vuonna 1936. Vuonna 1972 hauta on siirretty Pietariin Aleksanteri Nevskin luostarin Tihvinän hautausmaalle.


title: Aleksandr Glazunov

text: Glazunovin teoksiin kuuluu muiden muassa kahdeksan sinfoniaa (yhdeksäs keskeneräinen ), konserttoja, balettimusiikkia ja kamarimusiikkia, kuten jousikvartettoja.


title: Aleksandr Glazunov

text: A. Glazunovin mukaan on nimetty esimerkiksi Pietarin konservatorion musiikkisali ja konservatorion sivutoimipiste Petroskoin konservatorio Petroskoissa.


title: Mary Kingsley

text: Mary Henrietta Kingsley (13. lokakuuta 1862 – 3. kesäkuuta 1900) oli englantilainen kirjailija ja tutkimusmatkailija, jonka matkat suuntautuivat Afrikkaan. Kingsley teki Afrikkaan kaksi matkaa, ensimmäisen vuonna 1893 ja toisen vuonna 1894, ja kirjoitti matkoistaan kaksi kirjaa, "Travels in West Africa" (1897) ja "West African Studies" (1899). Hän kuoli lavantautiin.


title: Johan Helmich Roman

text: Johan Helmich Roman (26. lokakuuta 1694 Tukholma – 20. marraskuuta 1758) oli ruotsalainen barokkisäveltäjä. Hän polveutui mahdollisesti suomalaisesta Raumannusten pappissuvusta.


title: Johan Helmich Roman

text: Roman oli Ruotsin ensimmäinen oma säveltäjä. Hän järjesti ensimmäiset julkiset konsertit Ruotsissa.


title: Johan Helmich Roman

text: Roman vietti vuodet 1715–1721 Englannissa, jossa hän opiskeli Johann Christoph Pepuschin johdolla. Siellä ollessaan hän myös tapasi Francesco Geminianin ja Georg Friedrich Händelin. Palattuaan Ruotsiin hän pääsi töihin Ruotsin kuninkaalliseen kapelliin.


title: Johan Helmich Roman

text: Eräs Johan Helmich Romanin tunnetuimmista sävellyksistä on Drottningholm-musiikki, jonka hän sävelsi Aadolf Fredrikin ja Loviisa Ulrikan häitä varten vuonna 1744. Muita teoksia ovat muiden muassa 23 sinfoniaa, useat kantaatit, viulukonsertot ja alkusoitot.


title: Johan Helmich Roman

text: Johan Helmich Romanin isä oli hovikapellin viulisti Johan Roman. Hän oli tiettävästi suomalaista sukuperää.


title: Saab 32 Lansen

text: Saab 32 Lansen on ruotsalaisen Svenska Aeroplan AB:n (SAAB) 1950-luvulla valmistama hävittäjäpommittaja.


title: Saab 32 Lansen

text:
Koneen ensilento tapahtui 3. marraskuuta 1952. Koelentäjänä toimi Bengt Olow.
Lansen kehitettiin alun perin rynnäkkökoneeksi korvaamaan Saab 18 - pommikoneet. Lansenin aseistukseksi kaavailtiin myös ydinaseita, joiden hankkimiseksi Ruotsilla oli ohjelma.


title: Saab 32 Lansen

text:
Lansenista kehitettiin kaksipaikkainen yö- ja jokasään hävittäjä, jonka prototyyppi lensi 7. tammikuuta 1957.
Versio oli 1950-luvulla poikkeuksellisesti "jokasään"- torjuntakelpoinen SAAB S6 hävittäjätutkansa ja tuolloin kehittyneen elektroniikkansa ansiosta.


title: Saab 32 Lansen

text: Tiedusteluversioissa oli useita kameroita ja niitä käytettiin merirajan valvontaan.


title: Saab 32 Lansen

text: Koneita rakennettiin 450 kappaletta. Flygvapnet vastaanotti ne vuodesta 1952 alkaen. Joidenkin koneiden käyttö jatkui ilmakehänäytteiden ottamisessa vuoteen 1997, mutta sotilaallisesta käytöstä tyyppi poistettiin vuonna 1978.


title: Saab 32 Lansen

text: Lansenia valmistettiin eri versioina:


title: Lumon

text: Lumon Oy on suomalainen lasirakennusalan yritys, joka on erikoistunut parvekejulkisivutuotteiden ja lasiterassien myyntiin, valmistukseen ja asennukseen - erikoisosaamisalueena lasi- ja alumiinirakentaminen.


title: Lumon

text: Yrityksen tuotantolaitokset sijaitsevat Kouvolassa ja Kanadassa. Yhtiön turvalasitehdas valmistaa myös mm. karkaistuja ja laminoituja turvalaseja.


title: Lumon

text: Lumon Oy omistaa myyntiä ja asennusta hoitavat tytäryhtiöt Lumon Suomi Oy:n, sekä kahdeksan tytäryhtiötä ulkomailla: Ruotsissa Svenska Lumon Ab, Norjassa Lumon Norge AS, Saksassa Lumon Deutschland GmbH, Tanskassa Lumon Danmark ApS, Sveitsissä Lumon Schweiz, Venäjällä Zao Lumon, Kanadassa Lumon North America Inc., sekä Espanjassa Lumon Cristalles Espana S.L.


title: Lumon

text: Konsernin liikevaihto on yli 122 milj. euroa ja yhtiössä työskentelee maailmanlaajuisesti noin 955 henkilöä.


title: Limerikki

text: Limerikki () on viisisäkeinen pilailuruno, jonka ensimmäinen säe päättyy tavallisesti paikannimeen ja jonka viimeinen säe sisältää yllättävän, usein kaksimielisen kärjistyksen.


title: Limerikki

text: Perinteisessä limerikissä ensimmäinen, toinen ja viimeinen säe rakentuvat kolmesta anapesti-runojalasta (lyhyt-lyhyt-pitkä), kolmas ja neljäs kahdesta. Loppusoinnut ovat muotoa A-A-B-B-A, jossaVaikka termi "limerick" esiintyi ensimmäisen kerran 1896 runossa, joka liittyi Limerickin kaupunkiin, on runomuodon tunnustettu isä Edward Lear, jonka lastenkirja "Book of Nonsense" (suom. "Hölynpölykirja") julkaistiin vuonna 1846. Runomuoto on kuitenkin tunnettu jo 1300-luvulta saakka.


title: Limerikki

text: Limerikkejä käytetään usein ironian, satiirin tai parodian tehokeinoina tai asioiden muistamiseen.


title: Timo Huotinen

text: Timo Huotinen (s. 28. marraskuuta 1944 Helsinki) on helsinkiläinen urheilutoimittaja sekä urheiluseura- ja yhdistysaktiivi. Erityisesti Huotinen tunnetaan Suomen Tietotoimiston urheilutoimittajana ja helsinkiläisen urheiluseura Kiffenin johtomiehenä.


title: Timo Huotinen

text: Huotinen teki suurimman osan työurastaan Suomen Tietotoimistossa. STT:n urheilutoimituksessa hän työskenteli 1965–1981 ja uudestaan vuodesta 1990 vuoteen 2007. Urheilutoimituksen esimies hän oli 1970–80. Vuosina 1985–90 hän työskenteli Savon Sanomien ja Turun Sanomien urheilutoimittajana Helsingissä. 1980-luvun alkuvuodet Huotinen toimi päätoimittajana aikakaus- ja sarjakuvalehtialalla.


title: Timo Huotinen

text: Urheilutoimittajana Huotinen on muun muassa raportoinut 12 olympialaiset vuosina 1968–2000. Kesäolympialaisissa hän on työskennellyt viidesti: Mexico City 1968, München 1972, Montreal 1976, Moskova 1980 ja Ateena 2000. Talviolympialaisiin hän on osallistunut seitsemästi: Grenoble 1968, Sapporo 1972, Innsbruck 1976, Lake Placid 1980, Albertville 1992, Lillehammer 1994 ja Nagano 1998.


title: Timo Huotinen

text: Viime vuosinaan STT:ssä Huotinen kirjoitti erityisesti liikuntapolitiikasta ja alan kansalaistoiminnasta.


title: Timo Huotinen

text: Seurajohtajana Kiffenissä Huotinen on toiminut vuodesta 1972. Vuosina 1988–2007 hän toimi Kiffenin puheenjohtajana. Aiemmin Huotinen on osallistunut myös Helsingin Kisa-Veikkojen ja Viipurin Urheilijoiden toimintaan.


title: Timo Huotinen

text: Urheiluseuratoiminnan lisäksi Huotinen on toiminut aktiivisesti muun muassa Urheilutoimittajain Liitossa, Helsingin Urheilutoimittajissa ja jalkapallotoimittajien Pallo-Koplassa. Palloliitossa hän on toiminut pitkään eri valiokunnissa ja valtuustossa. Lisäksi hän on osallistunut aktiivisesti muun muassa kaupunginosa- ja puoluetyöhön (kok.).


title: Timo Huotinen

text: Timo Huotinen on saanut Suomen Urheilun ansiomerkin vuonna 1991, Suomen Palloliiton kultaisen ansiomerkin 1998, SLU:n hopeisen ansiomerkin 2005, Palloliiton Helsingin piirin kultaisen ansiolevykkeen 2005 ja Liikuntakulttuurin ja urheilun kultaisen ansioristin 2006.


title: Yrittäjyyden monumentti

text: Yrittäjyyden monumentti (Yrittäjäpatsas) on Seinäjoen Kapernaumin teollisuusalueen liikenneympyrässä sijaitseva patsas. Patsaan on suunnitellut helsinkiläinen taiteilija Mauno Honkanen, ja se pystytettiin juhlallisin menoin 2. lokakuuta 2005 Valtakunnallisen yrittäjäkuukauden avauksen yhteydessä. Patsaan lahjoitti Seinäjoen-Nurmon Yrittäjät ry Seinäjoen kaupungille kiitoksena yrittäjyyden huomioimisesta vuosien saatossa. Patsas on 3,5 metriä korkea ja valmistettu ruostumattomasta teräksestä. Patsaan luovutti Yrittäjien puheenjohtaja Kimmo Heinonen ja sen vastaanotti kaupunginjohtaja Jorma Rasinmäki. Juhlapuheen piti europarlamentaarikko Kyösti Virrankoski.


title: Yrittäjyyden monumentti

text: Lahjoittajan mukaan patsas kuvaa yrittäjien tarvitsemia elinvoimaa ja optimistisuutta.


title: Shmi Skywalker

text: Shmi Skywalker oli Tähtien sota -elokuvissa Pimeä uhka ja Kloonien hyökkäys Anakin Skywalkerin äiti, joka asui Tatooinella poikansa kanssa. Häntä näyttelee ruotsalainen näyttelijä Pernilla August.


title: Shmi Skywalker

text: Shmi oli aluksi Shmin vapauttamista suunnittelevan Pi-Lippa-nimisellä henkilön orja. Mutta Pi-Lippa kuoli, ja Shmi myytiin tämän sukulaisille, mutta oli pian Hutt Gardullan omistama. Tähän viittaa se, että elokuvassa Anakin sanoi olleensa ennen Gardullan orja. Kuitenkin hutt hävisi vedossa romukauppias Wattolle. Ei ole varmaa, milloin Shmi synnytti Anakinin, mutta esimerkiksi Pimeän uhan kuvitetussa oppaassa sanotaan hänen syntyneen neitseellisestä sikiämisestä ja puhtaasta voimasta. Hänellä ei siis ollut isää. Jedimestari Qui-Gon Jinn vapautti Anakinin, kun nuori orja voitti Tatooinen Boonta Eve -rakettirekikisat, ja Qui-Gon voitti vedon, jonka oli lyönyt Watton kanssa. Kun jedimestari lähti planeetalta Anakinin kanssa, luvaten pojalle paremman elämän, Shmi luopui pojasta vain, koska hänen rakkautensa oli tarpeeksi epäitsekästä.


title: Shmi Skywalker

text: Myöhemmin Gliegg Lars -niminen mies osti ja vapautti Shmin, ja he menivät naimisiin, ja saivat lapsen. Vähän myöhemmin Hiekkakansa-heimo kaappasi Shmin, ja kidutti tätä. Anakin, joka oli kasvanut jediritariksi, vaistosi äitinsä tuskan, ja lähti Padmé Amidalan kanssa pelastamaan tätä. Anakin löysi Shmin, mutta tämä oli pysytellyt hengissä vain saadakseen nähdä poikansa vielä kerran, ja kuoli Anakinin käsivarsille. Anakinin valtasi ensin suru, ja sitten ylitsepääsemätön raivo, ja hän tappoi koko Hiekkakansa-heimon, puolustuskyvyttömät aikuiset ja alaikäiset mukaan lukien. Sitten hän lähti Shmin ruumis mukanaan, ja Shmi haudattiin Larsin pihamaalle. Shmin kuoleman aiheuttama tuska aloitti Anakinin matkan kohti sith-muodonmuutosta.


title: Psykomies

text: Psykomies (esiintynyt Suomessa myös muodossa Psyko-Mies) on Marvel-kustantamon luoma superroisto. Psykomiehen ensiesiintyminen oli amerikkalaisessa "Fantastic Four Annual"-lehden numerossa 5. Hahmon loivat Stan Lee ja Jack Kirby.


title: Psykomies

text: Suomessa Psykomies esiintyi ensimmäisen kerran "Ihmeneloset"-lehden numerossa 1 (1983).


title: Psykomies

text: Psykomies on Mikrokosmoksen viidestä planeetasta koostuvan tähtiryhmän johtava tiedemies ja hallitsija. Hän keksi jo varhain tunteiden salaisuudet maapallolta kotoisin olevan jumalattaren Noxin avulla. Ajan myötä Psykomiehen hallitsema valtakunta ylikansoittui ja hänen oli etsittävä vaihtoehtoinen koti kansalleen.


title: Psykomies

text: Lopulta Psykomies valitsi maapallon, jonka asukkien hän kuvitteli olevan suojaton Mikrokosmoksen aseistusta vastaan. Nerokkaana miehenä Psykomies loi itselleen taisteluhaarniskan ja Tunnekontrollilaatikon, jolla hallitsi joitain maapallolla toimivia superroistoja tekemään tahtonsa.


title: Psykomies

text: Musta Pantteri kuitenkin sai selville Psykomiehen maailmanvalloitusaikeet ja yhdessä Epäinhimillisten kuningasperheen Tritonin ja Lukkoleuan sekä Ihmenelosten Möykyn ja Liekin kanssa romuttivat nämä. Psykomies itse katosi takaisin Mikrokosmokseensa.


title: Psykomies

text: Pian tämän jälkeen Liekki, Möykky ja Herra Fantastinen tekivät tutkimusretken Mikrokosmoksen syövereihin etsimään sinne kadonnutta Hopeasurffaria. Surffari oli paennut Mikrokosmokseen mahtavaa Galactusta, joka uhkasi tuhota maapallon, ellei Hopeasurffari palaisi hänen apulaisekseen. Kolmikko ajautui tietysti konfliktiin Psykomiehen kanssa, joka marssitti sankareita vastaan lukuisia luomuksiaan.


title: Psykomies

text: Ihmeneloset onnistuivat kuitenkin vangitsemaan Psykomiehen ja vakuuttivat Galactuksen olevan uhka niin maapallolle kuin Mikrokosmoksellekin. Lopulta Psykomies suostui palauttamaan sankarit omaan ulottuvuuteensa . Asioiden rauhoituttua Negatiivisen Vyöhykkeen herra Annihilus teki valloitusretken Mikrokosmokseen ja uhkasi Psykomiehen valtakuntaa.


title: Psykomies

text: Psykomies kaappasi Hopeasruffarin eläväksi aseekseen ja Hämähäkkimiehen tutkiakseen jälkimmäisen mieltä hyönteismäisten valloittajien pois ajamiseksi. Molemmat sankarit onnistuivat myöhemmin pakenemaan ja lopulta Psykomies työnsi Annihiluksen takaisin omaan valtakuntaansa.


title: Psykomies

text: Psykomiehen kansa kyllästyi kuitenkin hallitsijaansa ja ajoi tämän maanpakoon. Maanpaossaan hän alkoi palvoa pimeitä kaaoksen jumalia ja kaappasi Ihmenelosilta taisteluhaarniskansa takaisin itselleen. Tämän jälkeen hän valloitti prinsessa Pearlan hallitseman Mirwoodin planeetan ja hyödynsi paikan kaivoksia ankarasti. Palautettuaan mennyt voimansa, Psykomies matkusti jälleen maahan ja Tunnekontrollilaatikollaan lietsoi ihmisten alhaisimpia tunteita New Yorkissa.


title: Psykomies

text: Hänen onnistui myös muuttamaan Näkymätön Nainen Kurittajaksi, Vihan Papittareksi luomansa androidin, Vihanlietsojan avulla. Herra Fantastisen onnistui kuitenkin palauttamaan vaimonsa ennalleen. Ihmeneloset jahtasivatkin Psykomiestä Mirwoodiin, missä huolimatta Psykomiehen illuusioista, Ihmeneloset voittivat tämän. Kostonhimoinen Näkymätön Nainen vahvisti Psykomiehen omalla Tunnekontrollilaatikon roiston kaikki tunteet äärimmäisyyksiin, joka musersi Psykomiehen henkisesti .


title: Psykomies

text: Psykomies ei kuitenkaan kuollut lopullisesti vaikka hänen keskushermostonsa alkoi hitaasti rappeutua. Hänen onnistui rakentamaan itselleen ulkoinen tukikuori ja jatkamaan Mikrokosmoksen terrorisointia. Psykomies rakensi kutistussäteen, jolla pienensi koko entisen valtakuntansa mikroskooppiseksi ja piti sitä panttivankinaan kunnes asukkaat tunnustaisivat hänen valtansa.


title: Psykomies

text: Lopulta Psykomies kuitenkin joutui oman kutistussäteensä uhriksi ja hävisi olemattomiin. Tämän jälkeen Psykomies on ottanut lukemattomia kertoja yhteen maapallon sankareiden kanssa ja uhannut maapalloa valloitusaikeillaan.


title: Psykomies

text: Hän on kuitenkin lopulta tajunnut kuolevansa Näkymättömän Naisen hyökkäyksen vuoksi. Kostonhimoinen Psykomies matkustikin maapallolle surmaamaan pahimmat vihamiehensä, Ihmeneloset. Psykomies voimisti voimansa äärimmilleen ja onnistui karkottamaan Ihmeneloset tukikohdastaan Baxter Buildingista.


title: Psykomies

text: Sieltä käsin Psykomies levitti ennen kokematonta kauhua, väkivaltaa ja masennusta koko Manhattanille Tunnekontrollilaatikkonsa avulla. Psykomies koko kuitenkin jälleen kerran tappion Näkymättömälle Naiselle, joka sulki voimakentällään roiston hapensaannin. Tajuton Psykomies asetettiin staasiin vaarattomana, mutta lienee vain ajan kysymys, koska hän uhkaa jälleen ihmiskuntaa ja Ihmenelosia.


title: Psykomies

text: Psykomiehen suurin apu on hänen tieteellinen mielensä, jossa on tieteemme huimasti ylittävää taitotietoa. Hän on erittäin älykäs ja matemaattinen nero. Psykomies käyttääkin tavallisimmin suunnittelemiaan aseita ja robottihaarniskoja aseinaan.


title: Psykomies

text: Tunnetuin Psykomiehen aseista on hänen Tunnekontrollilaatikkonsa, jonka avulla hän voi manipuloida toisten olentojen tunteita ja alistaa jopa kokonaisia kansoja valtansa alle. Hän on joskus väittänyt imevänsä voimia tunteista, kuten jonkinlainen psyykkinen vampyyri. Psykomies kykeni helposti muuttamaan Näkymättömän Naisen Kurittajaksi, Vihan Papittareksi.


title: Psykomies

text: Psykomies käyttää myös erilaisia haarniskoja (tai robottiversioita itsestään), joilla hän saavuttaa yli-inhimillisen voimatason; jotkin ovat jättiläismäisiä, joissakin on valtavan tehokkaat suojakilvet. Robottihaarniskoillaan Psykomies on nujertanut jopa mahtavan Möykyn (joka sentään nostaa n. 85 tonnia).


title: Psykomies

text: Matkustaessaan Mikrokosmoksessa Psykomies käyttää valtavaa avaruusalusta, jonka avulla voi myös matkustaa eri ulottuvuuksien välillä.


title: Erich Wolfgang Korngold

text: Erich Wolfgang Korngold (29. toukokuuta 1897 Brno, Itävalta-Unkari – 29. marraskuuta 1957 Los Angeles, Yhdysvallat) oli 1900-luvulla elänyt uusromanttinen säveltäjä.


title: Erich Wolfgang Korngold

text: Korngold syntyi juutalaiseen perheeseen Brnossa, silloisessa Itävalta-Unkarissa (nykyään Tšekissä). Perhe muutti pian Wieniin, jossa Korngoldin isä, Julius Korngold (1860–1945) toimi musiikkikriitikkona. Korngold opiskeli Alexander von Zemlinskyn ja Robert Fuchsin johdolla. Korngold oli säveltäjänä ihmelapsi ja kirjoitti jo 16-vuotiaana ensimmäisen oopperansa "Der Ring des Polykrates". Suurimman menestyksensä hän saavutti kuitenkin oopperallaan "Die tote Stadt" (1920), joka perustuu Georges Rodenbachin romaaniin "Bruges-la-morte" (1892, suom. "Kuollut Brügge"). Libreton Korngold kirjoitti yhdessä isänsä kanssa salanimellä Paul Schott. Loisteliaasti orkestroitu ja melodisesti vaikuttava "Die tote Stadt" oli aikansa suosituimpia oopperoita, ja se on viime aikoina saanut uudelleen menestystä. Suomessa "Die tote Stadt" pääsi ensimmäisen kerran näyttämölle 2010 Suomen Kansallisoopperassa.


title: Erich Wolfgang Korngold

text: Korngold muutti vuonna 1934 Yhdysvaltoihin ja sävelsi siellä muun muassa elokuvamusiikkia ja viulukonserton (1945). Hän kehitti elokuvamusiikin tyyliä ja tarjosi monille säveltäjille esikuvan. Korngold voitti parhaan musiikin Oscar-palkinnon elokuvasta "Robin Hoodin seikkailut" (1938). Hänestä tuli Yhdysvaltain kansalainen vuonna 1943. Sodan jälkeen Korngold palasi Eurooppaan, mutta ei enää saanut suosiota. Hän kuoli aivoverisuonitukokseen Los Angelesissa.


title: Hermokrates

text: Hermokrates (, 400-luku eaa.) oli Syrakusan armeijan kenraalina ateenalaisten Sisilian sotaretken aikana. Thukydideen mukaan hän esiintyi ensimmäisenä julkisuudessa Gelassa vuonna 424 eaa. pidetyssä kokouksessa, jossa hän piti puheen, joka vaati Sisilian kreikkalaisia sovittelemaan heidän riitansa. Vuonna 415 eaa. hän suositteli liittoumaa, jossa joukko ei-sisilialaisia (jopa ei-kreikkalaisia, kuten Karthago) liittoutuisivat Ateenaa vastaan. Hänet valittiin yhdeksi Syrakusan kolmesta "strategokseksi", mutta jonkun ajan kuluttua tehtävä otettiin häneltä pois, koska hän ei ollut siinä menestyksekäs.


title: Hermokrates

text: Myöhemmin Hermokrates toimi yhtenä Gylippoksen tärkeimpänä neuvonantajana ja vaikutti siten jollain tavalla Ateenasta saavutettuun voittoon. Vuonna 412 eaa. hän toimi amiraalina Kyzikoksen taistelussa, mutta menetti aluksensa ja hänet ajettiin maanpakoon, joskin poissaolevana. Hän ei palannut Sisiliaan kuin vasta vuonna 408 eaa. Hän kuoli katutappelussa Syrakusassa vuonna 407 eaa. epäonnistuneen "coup de mainin" jälkeen.


title: Hermokrates

text: Thukydideen lisäksi Hermokrateen mainitsevat Ksenofon, Plutarkhos ja Polyainos. Hermokrates on myös yksi henkilöistä, joka esiintyy Platonin myöhäisvaiheen dialogeissa "Timaios" ja "Kritias". Platon on saattanut alun perin suunnitella kolmatta dialogia nimeltään "Hermokrates", mutta hän ei koskaan kirjoittanut sellaista.


title: Hermokrates

text: Koska Hermokrateen nimeä kantavaa dialogia ei koskaan kirjoitettu, ei voida tietää miksi Platon valitsi hänet. Cornford huomauttaa, että on mielenkiintoista, että samalla kun Kritias kertoo dialogeissa tarinaa yhdeksäntuhannen vuoden takaisista tapahtumista Ateenan lyödessä Atlantiksen ja pelastaessa Välimeren kansat orjuudelta, Hermokrates muistettaisiin henkilönä, joka oli osallisena torjumassa Ateenan suurinta laajentumispyrkimystä.


title: Deoksiriboosi

text: Deoksiriboosi on yksinkertainen hiilihydraatti. Se kuuluu pentooseihin, koska se sisältää viisi toisiinsa liittynyttä hiiliatomia. Deoksiriboosin molekyylikaava on CHO(OH). Deoksiriboosin D-muoto muodostaa yhdessä fosfaattiosien kanssa DNA:n juosteiden rungon. Vastaava pentoosi RNAssa on D-riboosi. DNA:ssa deoksiriboosin ensimmäiseen hiileen liittynyt hydroksyyliryhmä liittyy pyrimidiini- tai puriiniemäksen typpiatomiin. Viides hiili muodostaa sidoksen fosfaatin happiatomin kanssa.


title: Alkolukko

text: Alkolukko on ajoneuvoon asennettava käynnistyksenestolaite. Sen toiminta perustuu alkometriin. Laite vaatii kuljettajaa puhaltamaan ennen ajoneuvon käynnistämistä hengitysnäytteen laitteeseen. Mikäli näytteessä on rajan ylittävä pitoisuus etanolia, laite estää ajoneuvon käynnistymisen. Useimmat laitteet estävät huijausyritykset mittaamalla myös hengitysilman lämpötilan ja kosteuden ja vaatimalla imun tai ääninäytteen. Laite voi vaatia puhallusta myös ajon aikana satunnaisin väliajoin. Mikäli kuljettaja ei pysty antamaan puhdasta näytettä tietyn ajan sisällä, laite rekisteröi virheen ja estää seuraavan käynnistyksen.


title: Alkolukko

text: Jotkut kuljetusliikkeet asennuttavat autoihinsa alkolukon osana yrityksen laatujärjestelmää. Joissakin tapauksissa koulukuljetusten kilpailutuksessa tarjoajat voivat saada lisäpisteitä asennetusta alkolukosta.


title: Alkolukko

text: Suomessa on 1.7.2005 alkaen ollut mahdollista saada rattijuoppoustuomion ajokielto ehdollisena. Silloin tuomitun ajoneuvoon asennetaan hänen omalla kustannuksellaan alkolukko ja tuomittu saa ajokortin, jolla saa kuljettaa vain tätä nimenomaista ajoneuvoa. Tämä mahdollistaa esimerkiksi ajamista vaativan ammatin harjoittamisen tuomiosta huolimatta. Ehdollisen ajo-oikeuden tapauksessa alkolukon toimivuus tarkastetaan säännöllisesti asennusliikkeessä ja laitteen muistista todettu virheet, esimerkiksi alkoholihuuruiset puhallukset ajonaikana tai laitteen manipulointiyritykset, johtavat välittömästi ajo-oikeuden menetykseen.


title: Alkolukko

text: Ruotsissa on tavoitteena ottaa alkolukko käyttöön kaikissa uusissa raskaissa ajoneuvoissa vuonna 2010 ja uusissa henkilöautoissa 2012.


title: Volver – paluu

text: Volver – paluu () on vuonna 2006 valmistunut Pedro Almodóvarin ohjaama espanjalainen komediaelokuva.


title: Volver – paluu

text: Almodóvarin elokuva osallistui valmistumisvuonnaan Cannesin elokuvajuhlien kilpasarjaan. Tuomaristo päätyi poikkeuksellisesti jakamaan parhaan naisnäyttelijän palkinnon Volverissa esiintyneiden näyttelijätärten kesken. Palkinnon saivat Penélope Cruz, Carmen Maura, Lola Dueñas, Chus Lampreave, Yohana Cobo ja Blanca Portillo. Myös elokuvan käsikirjoitus palkittiin.Cruz sai vivahteikkaasta roolitulkinnastaan ensimmäisen Oscar-ehdokkuutensa. Elokuvan keskeisessä kohtauksessa roolihahmon laulun laulaa kuitenkin todellisuudessa flamencotähti Estrella Morente.


title: Volver – paluu

text: Ohjaaja Almodóvar palaa elokuvassa perusteemoihinsa ja totuttuun tapaan useat tarinat kulkevat lomittain kietoutuen vähitellen yhteen. Tarina kertoo salatuista suhteista, isyyksistä, insestistä ja murhista. Niiden vastapainona siinä on myönteistä välittämistä ja auttamista. Juonessa on viittaus ohjaajan elokuvaan "Salaisuuteni kukka".


title: Pall Mall (savukemerkki)

text: Pall Mall on R. J. Reynolds Tobacco Companyn savukemerkki.


title: Pall Mall (savukemerkki)

text: Butler & Butler Company esitteli Pall Mall brändin vuonna 1899. Yhtiön oli tarkoitus päästä ylempään laatuluokkaan ensimmäisellä ”premium”-savukkeella.


title: Pall Mall (savukemerkki)

text: Vuonna 1907 American Tobacco Company osti Butler & Butlerin ja sai Pall Mall brändin itselleen. Uusi omistaja käytti brändiä kokeillakseen uusia savukeinnovaatioita, kuten suurempikokoisia "King Size" savukkeita sekä uusia tekniikoita, jotka vähensivät tupakan aiheuttamaa rasitusta kurkulle.


title: Pall Mall (savukemerkki)

text: 1960-luvulla Pall Mall oli Yhdysvaltojen myydyin savukemerkki. Suunnittelu-uhkapeli maksoi itsensä takaisin, ja yhtiö lanseerasi uudet 100mm pituiset savukkeet ja loi yhä käytettävän pitkien savukkeiden standardin. Vuonna 1966 Winston syrjäytti Pall Mallin paremmalla mainoskampanjallaan Yhdysvalloissa.


title: Pall Mall (savukemerkki)

text: Vuonna 1994 Brown & Williamson Tobacco Corporation osti Pall Mall -brändin. Yhtiö oli jäänyt jälkeen kehityksestä ja oli yksi viimeisistä filtterittömistä savukemerkeistä. Uudet, filtterilliset Pall Mall -savukkeet esiteltiin vuonna 2001. Pall Mall otti suurin harppauksin kiinni teollisuudenalan, jota se oli innovaatioillaan aiemmin muotoillut. Brown & Williamson yhdistyi R. J. Reynolds Tobacco Companyn kanssa 30. heinäkuuta 2004. R. J. Reynolds jatkoi filtterittömien sekä filtterillisten Pall Mallien valmistamista Yhdysvaltojen markkinoille. British American Tobacco valmistaa ja markkinoi Pall Mallia Yhdysvaltojen ulkopuolella.


title: Pall Mall (savukemerkki)

text: Pall Mall Aromit Suomessa


title: Electric Help Elves

text: Electric Help Elves on Haltyan toinen albumi, joka julkaistiin 2004. Levy sisältää aikaisemmin vinyyli-EP:llä julkaistut kappaleet "Hero" ja "Allways Ultra", ja remixin Hidria Spacefolkin kappaleesta "Kaikados".


title: Exogenic Records

text: Exogenic Records on yksi ensimmäisistä elektroniseen musiikkiin keskittyneistä levy-yhtiöistä ja musiikkikustantajista Suomessa. Exogenic osakeyhtiön perusti Jacob Ehrnrooth vuonna 1996. Yhtiö julkaisi ennen vuosituhannen vaihdetta suomalaisten goa trance -artistien tuotantoa (ks. Suomisaundi) ja laajensi myöhemmin genrevalikoimaansa käsittämään myös muita elektronisen musiikin osa-alueita, kuten breakbeatia, drum'n'bassia, diskoa ja downtempoa sekä myös suomenkielistä rockia. Vuodesta 2006 lähtien yhtiö on ollut osa Exogenic Music Groupia, johon kuuluvat myös Exogenic Breaks Records, XO Records ja Terra Recordings.


title: Exogenic Records

text: Yhtiön julkaisemia artisteja ovat muun muassa Accu, All Human Substitutes, Brothomstates, Crumbland, Eraser vs Yöjalka, Fat Beat Sound System, Gad, Haltya, Headphonics, Highpersonic Whomen, Isoveli (yhtye), Kiwa, Koe, Koneveljet, Lau, Mac Mavis, Maija Moisio, Paleface, PJVM, Reuna, Squaremeat, Texas Faggott, Tundramatiks ja Velours Perfect.


title: Exogenic Records

text: XO Records on suomalainen hip hopiin suuntautunut ja Exogenic-ryhmään kuuluva levy-yhtiö, jonka Jacob Ehrnrooth perusti vuonna 2008.


title: Pilajuttuja ja piirroksia

text: Pilajuttuja ja piirroksia oli suosittu suomalainen nimensä mukaista aineistoa sisältävä julkaisu, joka alkoi ilmestyi kesällä 1919. Lehteä julkaisi kustannusosakeyhtiö Tikka. Lehteä toimitti H. R. Viherjuuri, joka samoihin aikoihin ryhtyi toimittamaan myös Suomen Kuvalehden ajanvietesivua. Viherjuuri alkoi käyttää toimitustyössään nimimerkkiä Veli Giovanni. Tämä nimimerkki oli hyvin näkyvästi esillä Pilajuttuja ja piirroksia -julkaisun kannessa ja sitä voidaankin pitää osana lehden nimeä.


title: Pilajuttuja ja piirroksia

text: Veli Giovannin Pilajuttuja ja piirroksia ilmestyi ensiksi kirjasarjana 1919–1936 (n:ot 1–174) ja sen jälkeen (neljä kertaa vuodessa) lehtenä numeroon 196 saakka, kunnes se lopetti ilmestymisensä vuonna 1950.


title: Pilajuttuja ja piirroksia

text: Ensimmäisiä kuvittajia olivat Rafael Rindell (tunnettu Kiljusen herrasväki kuvituksestaan), Arvo Kotilainen, Sven Nyström, Toivo Vikstedt, Hjalmar Löfving ja Alexander Tawitz. Myöhempiä piirtäjiä olivat muun muassa Asmo Alho ja Poika Vesanto. Lehden kannet olivat hyvin usein Pauli Soisalon siveltimestä.


title: Pilajuttuja ja piirroksia

text: Pilakuvien lisäksi lehdessä oli humoreskeja (esimerkiksi Tiitus) ja satunnaisesti myös suomalaisia sarjakuvia (Aatami ja Herra Kerhonen). Veli Giovanni toimitti lisäksi vuosina 1924–1949 kerran vuodessa ilmestynyttä Kalle Viksari -albumia, ensimmäistä säännöllisesti ilmestynyttä suomalaista sarjakuvajulkaisua.


title: Pilajuttuja ja piirroksia

text: Vuonna 1945 lehden paperilaatu heikkeni ja sivumäärä väheni. Lehdessä asiaa kommentoitiin näin: "Pilajuttujen toimittaja on myös nostanut kaksi sormea otsalle (voi p...), kun Kansanhuolto on antanut paperin hävitä 'Pilajuttujen' kohdalta. Ja koko huumoria rakastava kansa tekee varmaan samoin, kun ei saa omaa äänenkannattajaansa. Mutta toivottavasti KH osaa taas pian loihtia paperia 'Pilajutuillekin'." Sama kohtalo oli sotien jälkeen edessä monilla muillakin viihdelehdillä, kun paperia säännösteltiin.


title: Pilajuttuja ja piirroksia

text: Lehdessä julkaistiin pilapiirroksia myös ulkomaisista lehdistä, jolloin lähde oli merkitty sulkuihin kuvan alle (esimerkiksi Die Woche).


title: Pilajuttuja ja piirroksia

text: Numeroimattomia kokoelmia lehden sisällöstä julkaistiin nimikkeellä Pilajuttuja.


title: Pilajuttuja ja piirroksia

text: Amerikkalaisen Robert Crumbin vuonna 1980 suomeksi ilmestynyt kokoelma-albumi (Fanzine Oy) oli nimeltään myös Pilajuttuja ja piirroksia. Jopa logo oli kopioitu tältä pilalehdeltä.


title: Suomen kansan vanhat runot

text: Suomen Kansan Vanhat Runot eli SKVR on 34-osainen teos, jossa on julkaistu suurin osa talteen kirjoitetusta alkuperäisestä kalevalaisesta kansanrunoudesta, noin 100 000 erillistä runotekstiä. SKVR:n 33 alkuperäistä kirjaa julkaistiin vuosina 1908–1948. Täydennysosa, johon oli liitetty muun muassa Christfried Gananderin ja Elias Lönnrotin muistiinpanoista löytyneitä runoja, liitettiin mukaan vuonna 1997. Täydennysosaan on liitetty myös seksuaalisia asioita käsitteleviä runoja, kuten loitsuja kumppanin saamiseksi tai kyvyn parantamiseksi, joita ei ehkä ole haluttu aiemmin julkaista. Valtaosa SKVR:n runoista on Suomalaisen Kirjallisuuden Seuran arkistosta, mutta paljon on muualtakin, jopa ulkomaisista arkistoista.


title: Suomen kansan vanhat runot

text: SKVR ei käsitä kaikkea suomalaista tallennettua suullista kansanperinnettä, vaan ainoastaan valtaosan kalevalaisesta runoudesta. On säilynyt runsaasti myös suorasanaisia kertomuksia, ja muita sääntöjä kuin kalevalamittaa noudattavia lauluja ja runoja. Kalevalamittainen tai kalevalamittaa lähellä olevaan mittaan tehty virolainen kansanrunous ei myöskään ole mukana.


title: Suomen kansan vanhat runot

text:
SKVR:n runot on jaettu maantieteellisten runoalueiden mukaan, ja alueiden sisällä ne on jaoteltu aihepiirien mukaan. Aihepiirit on jaettu neljään pääryhmään:
Pääryhmät on jaettu useisiin alaryhmiin.


title: Suomen kansan vanhat runot

text: SKVR:n kirjat ovat käytettävissä monissa yliopistonkirjastoissa. SKVR:n aineisto on myös muutettu digitaaliseen muotoon ja luettavissa internetissä.


title: Sinuhe Wallinheimo

text: Mika Sinuhe Wallinheimo (s. 9. maaliskuuta 1972 Turku) on suomalainen entinen jääkiekkomaalivahti ja nykyinen kokoomuksen kansanedustaja (2011–).


title: Sinuhe Wallinheimo

text: Wallinheimo aloitti uransa Jyväskylässä JyP HT:n riveissä. Juniorivuosinaan hän pääsi edustamaan JYPin pääsarjajoukkuetta jo kaudella 1989–90 neljän ottelun verran. Seuraavilla kahdella kaudella Wallinheimo edusti JYPiä kolmessa ottelussa Ari-Pekka Siekkisen ottaessa päävastuun. Myös Risto Dufva oli tuohon aikaan JYPin pelaavien maalivahtien joukossa. JyP HT:n voittaessa SM-hopeaa keväällä 1992 Wallinheimo toimi JYPin kakkosmaalivahtina. Kausi 1992–93 kului Wallinheimolta Karhu-Kissojen riveissä I-divisioonassa.


title: Sinuhe Wallinheimo

text: Syksyllä 1993 Wallinheimo lähti opiskelemaan ja pelaamaan Yhdysvaltain yliopistosarjoihin. Hän opiskeli Denverin yliopistossa ja pelasi WCHA:ssa. Kolmen kauden ajan hän edusti Denverin yliopistojoukkuetta kunnes siirtyi kaudelle 1996–97 AHL:n Hershey Bearsiin pelaten myös ECHL-liigaa Mobile Mysticksin riveissä. Seuraavan kauden Wallinheimo pelasi ECHL:ssä Mississippi Sea Wolvesissa sekä AHL:ssä Springfield Falconsin riveissä.


title: Sinuhe Wallinheimo

text: Neljän Pohjois-Amerikassa vietetyn vuoden jälkeen Wallinheimo palasi Suomeen ja Lukon riveihin kaudelle 1998–99 mukanaan todistus Yhdysvalloissa suoritetusta yliopistotutkinnosta (1996 Bachelor of Arts (International Studies) University of Denver). Hän yritti jo toiseen otteeseen vakiinnuttaa paikkansa SM-liigassa tällä kertaa Lukon riveissä, mutta ura SM-liigassa ei lähtenyt toivotulla tavalla käyntiin. Yhden Lukossa vietetyn kauden jälkeen Wallinheimo joutui hakemaan peliaikaa kaudelle 1999–00 Saksan 2. liigassa pelanneesta Neuwied EHC:stä. Kuitenkin jo kesken kauden hän pääsi Saksan DEL-liigaan Revier Lionsiin, jossa pelasi kolmen kauden ajan nousten Saksan liigan parhaimmistoon. Kaudella 2000–2001 Wallinheimolla oli DEL-liigan paras torjuntaprosentti.


title: Sinuhe Wallinheimo

text: Kaudelle 2002–03 Sinuhe teki kahden vuoden kestävän sopimuksen Ruotsin Elitserieniin Färjestads BK:n joukkueen kanssa. Joukkue oli edellisenä keväänä juhlinut Ruotsin mestaruutta ja ylsi Wallinheimon aikana molemmilla kausilla Elitserienin finaaliin voittaen hopeaa. Ensimmäisellä kaudella finaalissa tuli tappio Västra Frölunda HC:lle voitoin 4–0 ja toisella kaudella HV 71:lle voitoin 4–3. Molemmilla kausilla Wallinheimo torjui jokaisessa Färjestadin play-off-ottelussa.


title: Sinuhe Wallinheimo

text: Syksyllä 1992 alkaneen kierroksensa päätteeksi Wallinheimo palasi kasvattajaseuraansa JYPiin vuonna 2004. Wallinheimo nousi Jyväskylässä seuraikonin maineeseen seuraavien kausiensa aikana. Kaudella 2005–2006 hänellä oli SM-liigan paras torjuntaprosentti.


title: Sinuhe Wallinheimo

text: Kesken kauden 2007–2008 Jyväskylästä tuli uutispommi: Loistavasti kautensa aloittanut JYP vuokrasi Wallinheimon Moskovan Dynamoon, mutta teki myös maalivahdin kanssa kahden vuoden jatkosopimuksen. Wallinheimo ilmoitti haluavansa vielä kerran pelata ulkomailla ennen kuin päättäisi uransa JYPissä. Jyp sai hyvät siirtokorvaukset ja Wallinheimo pelasi loistavan kauden KHL-liigassa.


title: Sinuhe Wallinheimo

text: JYPin voittaessa Suomen mestaruuden keväällä 2009, Wallinheimo valittiin yhdessä JYPin toisen maalivahdin Pekka Tuokkolan ohella pudotuspelien parhaaksi. Tuokkola ja Wallinheimo pelasivat vuorotellen, joten palkinto oli pakko jakaa. Kyseessä oli ensimmäinen kerta kun valinta kohdistui kahteen pelaajaan.


title: Sinuhe Wallinheimo

text: Wallinheimo lopetti uransa kauden 2009–2010 päätteeksi. Viimeisessä ottelussaan, pronssiottelussa KalPaa vastaan, hän pelasi nollapelin.


title: Sinuhe Wallinheimo

text: Jyväskylän paluunsa myötä Wallinheimolle aukesivat ovet myös A-maajoukkuerinkiin. Wallinheimo pelasi Suomen maajoukkueessa 11 ottelua. Vuoden 2006 MM-kilpailuita edeltäneessä harjoitusottelussa hän sai peliaikaa Tanskaa vastaan, mutta itse MM-kilpailuissa Wallinheimo oli kolmantena maalivahtina eikä pelannut yhtään ottelua.


title: Sinuhe Wallinheimo

text: Kauden 2006–2007 Euro Hockey Tourin ensimmäisessä turnauksessa Wallinheimo valittiin parhaaksi maalivahdiksi. Hänet valittiin myös Euro Hockey Tourin toisen turnauksen parhaaksi maalivahdiksi. Sinuhe pelasi turnauksessa kaksi ottelua, Tšekkiä (2-1) ja Ruotsia (0-1) vastaan. Tšekkiä vastaan Wallinheimo torjui 29 kertaa ja nollapeli jäi neljän sekunnin päähän. Ruotsia vastaan Wallinheimo torjui 23 kertaa päästäen yhden maalin.


title: Sinuhe Wallinheimo

text: Wallinheimo pelasi Suomen joukkueen maalivahtina ensimmäisissä kansainvälisen rullaluisteluliitto FIRSin järjestämissä rullakiekon maailmanmestaruuskilpailuissa. Wallinheimo torjui kolmessa ottelussa torjuntaprosentilla 96,1 ja auttoi Suomen pronssimitaleille.


title: Sinuhe Wallinheimo

text: Jääkiekkouransa jälkeen Wallinheimo on työskennellyt yritysvalmentajana.


title: Sinuhe Wallinheimo

text: Uransa päättämisen jälkeen Wallinheimo edusti Suomi-sarjaan noussutta KeuPa HT -joukkuetta yhden pelin verran lohkon kärkikamppailussa Forssan Palloseuraa vastaan. KeuPa HT voitti ottelun 8–5, kun Wallinheimolle kertyi 29 torjuntaa.


title: Sinuhe Wallinheimo

text: Wallinheimo on suorittanut kolme yliopistotutkintoa, yhteiskuntatieteiden kandidaatin tutkintoa vastaavan Bachelor of Arts -tutkinnon Denverin yliopistossa vuonna 1996 sekä kaksi tutkintoa Jyväskylän yliopistossa, BBA-tutkinnon vuonna 2002 ja liikuntatieteen maisterin tutkinnon vuonna 2010.


title: Sinuhe Wallinheimo

text: Wallinheimo on toiminut Jyväskylän kaupunginvaltuustossa kokoomuksen edustajana vuodesta 2008. Vuoden 2008 kunnallisvaaleissa hän sai 753 ääntä, vuoden 2012 vaaleissa 1141 ääntä ja vuoden 2017 vaaleissa 1637 ääntä.


title: Sinuhe Wallinheimo

text: Vuoden 2011 eduskuntavaaleissa Wallinheimo oli kokoomuksen ehdokas Keski-Suomen vaalipiirissä ja hänet valittiin eduskuntaan 4228 äänellä. Eduskuntakaudella hän oli suuren valiokunnan ja tulevaisuusvaliokunnan jäsen.


title: Sinuhe Wallinheimo

text: Vuoden 2015 eduskuntavaaleissa Wallinheimo uusi paikkansa eduskunnassa 5471 äänellä. Vaalien jälkeen järjestäytynyt Kokoomuksen eduskuntaryhmä valitsi Wallinheimon kolmanneksi varapuheenjohtajakseen eduskunnasta pudonneen Heikki Auton tilalle. 5. toukokuuta 2015 Wallinheimo valittiin puolustusvaliokunnan puheenjohtajaksi.


title: Sinuhe Wallinheimo

text: Wallinheimo on naimisissa Kaisa Wallinheimon kanssa ja heillä on kolme lasta.


title: Sinuhe Wallinheimo

text: Sinuhe Wallinheimo on saanut nimensä Mika Waltarin teoksen "Sinuhe egyptiläinen" mukaan. Wallinheimo toimii laulajana nimeään kantavassa S.W. Heimon kädet -yhtyeessä.


title: Jari Rantanen

text: Jari ”Jallu” Rantanen (s. 31. joulukuuta 1961 Helsinki) on entinen suomalainen jalkapalloilija. Rantasen pelipaikka oli hyökkääjä. Hän teki yhteensä 63 maalia pelaamissaan 209:ssä SM-sarjan ja Veikkausliigan ottelussa. Maajoukkueessa Rantanen pelasi 36 ottelussa, joissa hän teki neljä maalia, ja on pelannut myös ulkomaisissa joukkueissa.


title: Jari Rantanen

text: Rantanen erottui kentiltä suuren kokonsa ja räväkän pelityylinsä vuoksi jo nuorena ja loukkaantui 1990-luvun lopulle jatkuneen uransa aikana lähinnä pelityylinsä vuoksi useita kertoja.


title: Jari Rantanen

text: Rantanen on ensimmäinen suomalainen jalkapalloilun eurocupin voittanut pelaaja. Hän oli silloin, vuonna 1987, UEFA-cupin voittaneen IFK Göteborgin pelaaja ja teki sille viisi maalia.


title: Jari Rantanen

text: Peliuransa jälkeen hän toimi FinnPa:n ja sen jälkeen AC Vantaan valmentajana Ykkösessä ja Kakkosessa. Sen lisäksi hän on toiminut juniorivalmentajana Palm Beach Soccer Academyssä. Kaudella 2013 Rantanen valmentaa Käpylän Pallon B-junioreiden SM-sarjajoukkuetta ja vuonna 2014 hän valmentaa Kakkosessa pelaavaa Ekenäs IF:ää. EIF eteni Rantasen johdolla Kakkosen nousukarsintoihin ja juhli lopulta kauden 2014 päätteeksi nousua Ykköseen. Kauden jälkeen hän siirtyi Hongan B-junioirien valmentajaksi. Rantanen teki 22.11.2016 KTP:n kanssa 1+1-vuotisen päävalmentajasopimuksen.


title: Jari Rantanen

text: Hän on suorittanut 2010 Vierumäellä urheilumanagerin kurssin Rantanen työskentelee muun muassa vedonlyöntisivuston jalkapalloasiantuntijana ja kirjoittaa kolumneja Veikkaaja-lehteen.


title: Jari Rantanen

text: Rantanen asuu Espoossa, ja hänellä on viisi lasta kolmesta liitosta.


title: The Best of 1990–2000

text: The Best of 1990–2000 on U2:n vuonna 2002 julkaisema kokoelma-albumi. Se sisältää vanhojen kappaleiden lisäksi kaksi uutta sekä muutamia uudelleenmiksattuja kappaleita. Albumi on U2:n toinen kokoelma albumin "The Best of 1980–1990" ohella.


title: The Best of 1990–2000

text: Albumin kaksi kokonaan uutta kappaletta ovat ”Electrical Storm”, joka julkaistiin singlenä, sekä ”The Hands That Built America”, jota käytettiin "Gangs of New York" -elokuvan soundtrackilla.


title: The Best of 1990–2000

text: Tämä albumi on ensimmäinen pitkäsoitto, jolla kappale ”Hold Me, Thrill Me, Kiss Me, Kill Me” esiintyy. Kappale julkaistiin alun perin singlenä, ja sitä käytettiin "Batman Forever" -elokuvassa. Kappale ”Miss Sarajevo” oli alun perin albumilla "Original Soundtracks vol.1". Kappaleella laulaa tenori Luciano Pavarotti.


title: The Best of 1990–2000

text: Albumista on saatavilla myös rajoitettu kahden levyn erikoisversio, joka sisältää singlejen b-puolet sekä bonus-DVD:n. Tämä erikoisjulkaisu julkaistiin samana päivänä kuin alkuperäinen versio. Bonus-DVD:n ”Please” on liveversio, joka on nauhoitettu Helsingissä, Suomessa 9. elokuuta 1997 Olympiastadionilla.


title: The Best of 1990–2000

text: Euroopan ja Japanin versioissa viimeinen raita ”The First Time” sisältää piilotetun raidan ”The Fly”, joka on julkaistu albumilla "Achtung Baby". Täten kyseiseltä albumilta on mukana jopa viisi raitaa kokoelmalla (muut ovat ”Even Better Than the Real Thing”, ”Mysterious Ways”, ”One” ja ”Until the End of the World”).


title: Luolavuori

text: Luolavuori on kaupunginosa Turussa noin kolme kilometriä kaakkoon keskustasta. Se kuuluu Uittamo-Skanssin suuralueeseen. Alueen asukasluku on 4 566 (2007). Luolavuoren rakennuskanta koostuu pääosin 1950-luvulla rakennetuista kerros- ja pientaloista. Luolavuoren itäreunassa on Petreliuksen asuinalue, joka jatkuu sieltä edelleen Peltolan puolelle.


title: Luolavuori

text: Kaupunginosassa sijaitsevat Luolavuoren koulu, Luolavuoren ja Mäntyrinteen vanhainkodit sekä Luolavuoren vesitorni. Petreliuksen alueella sijaitsevat Henrikinkirkko, kuntoutuskeskus Petrea, Tähkäpuisto sekä Petreliuksen uimahalli.


title: Luolavuori

text: Luolavuoren nimi on peräisin huipun alla sijaitsevasta luolasta. Luolan sisäänkäynti löytyy suunnilleen puolessa välissä keskellä rinnettä tenniskentän ja vesitornin välissä. Sisäänkäynti on ahdas, mutta sen takaa avautuu tila, jossa voi hyvin kävellä. Tarinan mukaan rikolliset pitivät luolaa aikoinaan majapaikkana.


title: Luolavuori

text: Luolavuoren kukkula on nykyään 65 metrin korkeudella merenpinnasta. Kukkula kohosi nykyiseen korkeuteensa vuosina 1941–1970 toimineen Peltolan kaatopaikan ansiosta. Myohemmin kukkula muuttui kaatopaikasta Ilpoisten maankaatopaikaksi. Kun kukkula oli vielä 1950-luvulla kaatopaikkana, sieltä ammuttiin 665 grammaa painanut Suomen suurin rotta. Nykyään alue on suosittu lenkkeily- ja koirien ulkoilutuspaikka.


title: Rax Buffet

text: Rax Buffet (aikaisemmalta nimeltään "Golden Rax Pizzabuffet") on suomalainen vuonna 1994 perustettu ravintolaketju, jolla on 26 toimipaikkaa 19 paikkakunnalla. Ketju kuuluu Restel-konserniin.


title: Rax Buffet

text: Toimintamalli on buffet, jossa asiakas maksaa kertasumman ja saa (alkoholijuomia ja jälkiruokaa lukuun ottamatta) syödä ja juoda rajattomasti. Ruokina on muun muassa pizzaa ja broileria.


title: Rax Buffet

text: Restel Ravintolat Oy:n toimitusjohtajana toimii Mikael Backman.


title: Rax Buffet

text: Rax Buffet -ravintoloissa pidetään muutaman kerran vuodessa niin sanottuja kampanjaviikkoja, jolloin tavallisen valikoiman lisäksi tarjotaan muita ruokalajeja. Näitä kampanjaviikkoja ovat esimerkiksi "Jenkkiviikot" sekä "Texmex-viikot", jolloin teemana ovat vastaavasti amerikkalainen ja tex-mexruoka.


title: Rax Buffet

text: Rax Buffet -ketjun perusti vaasalainen Rabbe Grönblom nimellä Pizzeria Rax Family vuonna 1994. Hän myi yrityksen Restel Oy:lle mutta jäi yhtiön hallituksen puheenjohtajaksi vuoteen 2008. Grönblom tunnetaan myös Kotipizza- ja Omenahotelli-ketjujen perustajana.


title: Ruth First

text:
Heloise Ruth First (4. toukokuuta 1925 Johannesburg – 17. elokuuta 1982 Maputo, Mosambik) oli eteläafrikkalainen poliittinen aktivisti ja yhteiskuntatieteilijä.
Juutalaisen Firstin vanhemmat muuttivat Latviasta Etelä-Afrikkaan. He olivat Etelä-Afrikan kommunistisen puolueen perustajajäseniä ja First oli itse myös puolueen jäsen. First oli opiskeluaikanaan perustamassa apartheidia vastustanutta Edistyksellisten opiskelijoiden liittoa () ja tutustui Witwatersrandin yliopistossa myös opiskelleeseen Nelson Mandelaan. First vangittiin Rivonian oikeudenkäynnin yhteydessä 117 päiväksi ja vapauduttuaan hän pakeni aviomiehensä Joe Slovon kanssa Lontooseen. First toimi lukuisissa yliopistoissa tutkijana ja opettajana ja toimi myös aktiivisesti apartheid-hallinnon vastaisessa työssä. Hän kuoli vuonna 1982 Etelä-Afrikan hallituksen järjestämässä kirjepommiattentaatissa Mosambikissa.


title: Pauli Soisalo (kuvittaja)

text: Pauli Otto Soisalo (s. 9. huhtikuuta 1914 Helsinki) on suomalainen pilapiirtäjä ja kuvittaja.


title: Pauli Soisalo (kuvittaja)

text: Piirustusta Soisalo opiskeli Taideteollisessa keskuskoulussa. Hän aloitti kuvittajan uransa "Uuden Suomen" Viikkoliitteessä silloisen päätoimittajan H. J. Viherjuuren eli Veli Giovannin alaisuudessa. Lehdessä olivat samaan aikaan töissä myös Asmo Alho ja freelancerina Poika Vesanto.


title: Pauli Soisalo (kuvittaja)

text: Vuonna 1945 Soisalo siirtyi Ilmari Turjan päätoimittamaan "Suomen Kuvalehteen" ja kohta sen jälkeen "Seuraan". Samalla hän piirteli Giovannin lehtiin, kuten "Joulukärpäseen". Hänen erikoisalanaan olivat ”säihkysääriset” tyttökuvat.


title: Pauli Soisalo (kuvittaja)

text: Soisalo piirsi monet "Pilajuttuja ja piirroksia" -lehden kansista. Hänet tunnetaan myös Simo Puupposen eli Aapelin pakinoiden kuvittajana.


title: Mäntsälän rautatieasema

text: Mäntsälän rautatieasema (Mlä, ratakm 59+210) on Lahden oikoradalla Mäntsälässä sijaitseva Suomen rataverkon liikennepaikka, joka sijaitsee 59 kilometrin päässä Helsingin rautatieasemalta. Aikataulunmukainen liikenne alkoi 3. syyskuuta 2006.


title: Mäntsälän rautatieasema

text: Aseman pysäköintialueen viereen on suunniteltu odotustilaa, jossa olisi myös lipunmyynti.


title: Mäntsälän rautatieasema

text: Aseman laituriraiteet, joilla Z-juna pysähtyy, ovat vasemmalla ja oikealla sivulla, ja keskimmäisiltä kahdelta raiteelta kulkevat ohittavat junat. Raiteelta 1 liikennöidään Helsinkiin ja raiteelta 4 Lahteen.


title: Craig Williamson

text: Craig Williamson on entinen eteläafrikkalainen poliisiupseeri, joka toteutti apartheid-hallinnon aikana lukuisia Etelä-Afrikan silloisen hallituksen vastustajiin kohdistuneita pommi-iskuja, murtovarkauksia, kaappauksia ja salamurhia. Williamson oli osallisena muun muassa apartheidin vastaisen aktivistin Ruth Firstin murhanneen kirjepommin suunnittelussa ja toteutuksessa sekä vuonna 1982 järjestetyssä ANC:n Lontoon päämajan pommi-iskussa. Williamsonin nimi on noussut esiin myös voimakkaasti apartheidia vastustaneen Ruotsin pääministeri Olof Palmen murhatutkimuksien yhteydessä, joskaan pitäviä todisteita Williamsonin osallisuudesta ei ole saatu.


title: Craig Williamson

text: Apartheid-järjestelmän kaatumisen jälkeen Williamson anoi armahdusta useista rikoksista Etelä-Afrikan Totuuskomissiolta ja on ollut yksi keskeisimmistä tietolähteistä P.W. Bothan hallinnon organisoimiin salaisiin operaatioihin.


title: Hyrkanos II

text: Hyrkanos II oli juutalaisten ylin pappi vuosina 79 eaa. – 40 eaa. Hänen vanhempansa olivat Makkabien hallitsijasuvun kuningas Alexander Jannaios ja Salome Alexandra. Isän kuoleman jälkeen hallitsijana Alexandra nimitti Hyrkanoksen seuraajakseen. Hyrkanos ehti hallita vain lyhyen ajan ennen kuin hänen veljensä Aristobulos II kaappasi vallan.


title: Hyrkanos II

text: Herodes Suuren isä Antipater liittoutui Hyrkanoksen kanssa, ja vuonna 63 eaa. Rooman suuri sotapäällikkö Pompeius päätti myös tukea Hyrkanosta tämän veljeä vastaan. Antipater ja Pompeius pitivät kummatkin Hyrkanosta heikkona hallitsijana, ja uskoivat että häntä olisi helpompi käyttää hyväksi kun Aristobulosta. Roomalaisten avustuksella Aristobulos syrjäytettiin ja Judea liitettiin Rooman valtakuntaan. Hyrkanosta ei kuitenkaan nimitetty Judean kuninkaaksi, vaan hän sai tyytyä ylimmän papin virkaan. Julius Caesar nimitti kuitenkin Hyrkanoksen Judean etnarkiksi. Todellinen valta oli kuitenkin Antipaterin käsissä.


title: Hyrkanos II

text: Vuonna 40 eaa. Aristobuloksen poika Antigonos syrjäytti Hyrkanoksen parthialaisten avustuksella. Antigonos julistettiin Judean kuninkaaksi ja ylimmäksi papiksi. Antigonos antoi leikata Hyrkanoksen korvat pois jotta tämä ei voisi tulevaisuudessa päästä kuninkaaksi tai papiksi. Hyrkanos vietiin vangiksi Babyloniin, mutta hänet päästettiin palaamaan Jerusalemiin sen jälkeen kun Herodes oli päässyt Judean kuninkaaksi. Herodes ei kuitenkaan luottanut Hyrkanokseen, vaan antoi surmata tämän.


title: Raymond Domenech

text: Raymond Domenech (s. 24. tammikuuta 1952 Lyon) on ranskalainen jalkapallovalmentaja ja entinen puolustaja. Kesästä 2004 MM-kisoihin 2010 hän on toimi Ranskan jalkapallomaajoukkueen päävalmentajana. Ranska voitti hopeaa vuoden 2006 MM-kisoissa Domenechin valmentamana.


title: Raymond Domenech

text: Domenech aloitti pelaajana ammattilaisuransa Olympigue Lyonissa 1969, jossa Domenech voitti Ranskan cupin, Coupe de Francen vuonna 1973 ja vuonna 1977 laitapuolustaja Domenech siirtyi Strasbourgin joukkueeseen, jossa hän pelasi vuoteen 1981 asti, saavuttaen Ranskan mestaruuden joukkueessa vuonna 1979. Vuonna 1981 Domenech siirtyi Strasbourgista, pääkaupinkiseuraan, Paris Saint-Germainiin, jossa Domenech pelasi ainoastaan vuoden ja siirtyikin vuonna 1982 Bordeauxiin, jossa hän pelasi kaksi kautta, ja viimeisellä Bordeaux-kaudellaan Domenech juhli Ranskan mestaruutta toistamiseen urallaan. Vuonna 1984 Domenech siirtyi Mulhousen joukkueeseen, jossa hän pelasi neljä vuotta, mutta peliakaa tuli vain 13 ottelussa, Vuonna 1988 Domenech lopetti pelaajauransa, joka oli kestänyt liki 20 vuotta.


title: Raymond Domenech

text: Vuonna 1973 pelatessaan Lyonissa, Domenech sain ensimmäisen kutsunsa Ranska maajoukkueeseen, Domenech pelasi maajoukkueessa 8 ottelua, joista viimeisen vuonna 1979.


title: Raymond Domenech

text: Domenech pystyi pelaamaan sekä oikeana että vasempana laitapuolustajana


title: Raymond Domenech

text: Vuodet 1985–1989 Domenech valmensi Mulhousea, jossa hän toimi pelaajavalmentajana ja 1988–1993 Olympique Lyonia. Domenechin johdolla sittemmin Ranskan jalkapalloilua dominoinut Lyon voitti Ligue 2:den mestaruuden 1989 ja nousi pääsarjatasolle, jossa on sittemmin pelannut yhtäjaksoisesti.


title: Raymond Domenech

text: Seuraavat 11 vuotta Domenech toimi Ranskan nuorten maajoukkueen peräsimessä. Hänen johdollaan Ranskan nuoret voittivat Tournoi de Toulonin kahteen otteeseen (1997, 2004) ja alle 21-vuotiaiden EM-hopeaa 2002. Domenech johdatti Ranskan myös puolivälieriin Atlantan olympialaisissa 1996.


title: Raymond Domenech

text: Kesällä 2004 Raymond Domenechista tuli yllätysvalinta Ranskan maajoukkueen uudeksi valmentajaksi epäonnistuneen Jacques Santinin tilalle. Domenechille asetettiin tavoitteeksi selvittää Ranskan tie vähintään MM-kisojen 2006 välieriin. Domenech on joutunut toimessaan Les Bleusin päävalmentajana valtaisan kritiikin kohteeksi, varsinkin ennen MM-kisoja 2006. Domenech kutsui huonosti sujuneiden karsintojen vuoksi maajoukkueeseen kokeneita, jo kertaalleen maajoukkueuransa lopettaneita pelaajia kuten Zinedine Zidanen, Lilian Thuramin ja Claude Makélélén. Makélélén Domenech pakotti maajoukkueeseen, pelaajan ja hänen seurajoukkueen valmentajansa vastustelivat. Kokemus toi lopulta Ranskalle kisapaikan, mutta kritiikki ei vaimennut. Domenechin MM-joukkuetta pidettiin jo parhaat päivänsä nähneenä eläkeläisporukkana, vaikka mukana olikin myös nuoria kykyjä, Domenechin löytöjä maajoukkueeseen, kuten Florent Malouda ja Franck Ribery. Harrastelija astrologi Domenech sai MM-valinnoistaan kritiikkiä, sillä hän ei valinnut joukkueeseen lainkaan horoskoopiltaan skorpioni-syntyisiä pelaajia. Alkulohko olikin vaikea ja jatkopaikka raktesi vasta viimeisellä kierroksella ottelussa Togoa vastaan, jonka Ranska voitti 2–0, Domenechin luottokonkarien, Thierry Henryn ja Patrick Vieiran tehtyä voittoon tarvitut maalit.


title: Raymond Domenech

text: Pudotuspeleissä amatöörinäyttelijä Domenech piiskasi omalla kentänlaitashow'llaan vanhat herrat loisto-otteisiin. Ranskan pudotti jatkosta loistavan alkulohkon pelanneen Espanjan, maailmanmestaruutta puolustaneen Brasilian sekä välierissä Portugalin. Finaalissa Ranska joutui taipumaan Italialle rangaistuspotkukilpailun jälkeen. Finaalin merkillisin tapahtuma oli kokeneen maajoukkuekapteenin Zinedine Zidanen punainen kortti, jonka hän sai pukattuaan Italian Marco Materazzia rintaan. Domenech protestoi päätöstä antaa Zidanelle punainen kortti kentän laidalta, sillä päätuomari itse ei nähnyt Zidanen tekoa. Ranskan jalkapalloliitto palkitsi MM-kisojen jälkeen Domenechin jatkosopimuksella.


title: Raymond Domenech

text: EM-karsinnoissa vuonna 2008 Domenech yllätti monet nostamalla uusia nimiä, kuten Rio Antonio Mavuban ja Jimmy Briandin maajoukkueeseen. Valinnat osuivat oikeaan ja Domenech johdatti Ranskan lopputurnaukseen, jossa se esiintyi kivenkovassa alkulohkossa yhdessä Italian, Alankomaiden ja Romanian kanssa.


title: Raymond Domenech

text: EM-lopputurnaus päättyi kuitenkin katastrofiin. Ponnettomasti esiintynyt Ranska ei onnistunut voittamaan alkulohkossaan otteluakaan, vaan pelasi maalittoman tasapelin Romanian kanssa, hävisi Alankomaille murskaavasti 4–1 ja ratkaisevassa ottelussa Italialle 2–0. Domenechin kohtalon oli määrä ratketa heinäkuun alussa 2008, ja muun muassa entinen maajoukkuepelaaja Emmanuel Petit piti Domenechin potkuja lähes varmana. Yhdeksi vahvaksi seuraajaehdokkaaksi povattiin entistä maajoukkuekapteenia Didier Deschampsia.


title: Raymond Domenech

text: Heinäkuun alussa pitämässään kokouksessa Ranskan jalkapalloliitto FFF antoi luottamuksensa Domenechille, joka sai jatkaa tehtävässään kohti MM-kisoja 2010.


title: Raymond Domenech

text: Domenechin johdolla Ranska aloitti MM-karsinnat varsin vaisusti ottaen ensimmäisen voittonsa vasta neljännessä ottelussa lohkokärki Serbiaa vastaan. Domenechille vaadittiin potkuja ympäri Ranskaa, mutta FFF luotti edelleen häneen ja Domenech saikin kelkan kääntymään sen verran, että Ranska selvisi lopulta MM-jatkokarsintaan, jossa se kohtasi Irlannin. Lopputurnauspaikka ratkesi lopulta kyseenalaisella tavalla, kun Thierry Henry pelasi palloa kädellä ja Henryn syötöstä, William Gallas viimeisteli jatkoaikatasoituksen Irlantia vastaan. Tämän maalin turvin Ranska varmisti kisalippunsa, voitettuaan ensimmäisen osa-ottelun 1–0. Domenech teki samalla historiaa johdattamalla ensimmäisenä valmentajana Ranskan kolmansiin arvokisoihinsa.


title: Raymond Domenech

text: MM-lopputurnauksessa 2010 Domenechin valmentajakautta leimanneet ristiriidat kärjistyivät avoimeksi riidaksi. Ensimmäinen yhteenotto joukkueen sisällä nähtiin jo lentokoneessa, matkalla Etelä-Afrikaan, kun Franck Ribery ja Yoann Gourcuff tappelivat lentokoneessa. Itse MM-turnauksessa Ranska pelasi todella heikosti, ja nihkeän Uruguay-tasapelin jälkeen välit kiristyivät entisestään. Lisää vettä myllyyn toi Meksiko-ottelu, jonka puoliajalla Ranska oli tappiolla. Hyökkääjä Nicolas Anelka arvosteli puoliajalla Domenechin valmennusmetodeja ja valintoja. Väittely Anelkan ja Domenechin välillä äityi kunnon riidaksi ja Anelka haukkui Domenechin pystyyn, Domenech raivostui ja otti Anelkan saman tien vaihtoon. Ranska hävisi ottelun Meksikolle 2–0, ja Domenech lähetti ottelun jälkeen Anelkan kotiin kesken turnauksen. Pian tämän jälkeen kapteeni Patrice Evra otti joukkueen harjoituksissa yhteen Domenechin ja fysiikkavalmentaja Robert Duvernen kanssa arvosteltuaan Anelkan kotiin lähettämistä ja pelaajat menivät yhteenoton jälkeen harjoituslakkoon vastustaessaan päävalmentajaa. Välikohtauksen jälkeen pelaajat poistuivat joukkueen bussiin, Duverne paiskasi sekuntikellon kentän toiseen päähän ja käveli tiehensä ja Domenech jäi yksin seisomaan kentälle.


title: Raymond Domenech

text: Ranskan viimeisessä alkulohko-ottelussa, Etelä-Afrikkaa vastaan, sillä oli voitolla mahdollisuus päästä vielä lohkostaan jatkoon. Domenech uudisti kokoonpanoa kovalla kädellä, ja muun muassa Patrice Evra ja Thierry Henry penkitettiin, kun taas mm. Djibril Cisse´ pelasi ottelussa ensimmäiset MM-minuuttinsa. Lopulta Domenechin aikakausi maajoukkueen peräsimessä päättyi nöyryyttävään 1–2 tappioon kisaisäntä Etelä-Afrikalle. Ranskan ainoa laiha lohtu ottelusta oli sen ainoa lopputurnausmaali, jonka viimeisteli Florent Malouda. Ottelun jälkeen vihainen, surullinen ja pettynyt Domenech ei edes kätellyt vastustajan päävalmentaja Carlos Alberto Parreiraa, vaan kieltäytyi sormi pystyssä kättelemästä kollegaansa. Kisojen jälkeen Domenech sai odotetusti potkut Ranskan päävalmentajan virastaan.


title: Raymond Domenech

text: Ranskan jalkapalloliitto FFF langetti Ranskan joukkueen pahimmille riitapukareille, jotka Domenech oli nimennyt listassaan, pelikieltoja. Jeremy Toulalalan ja Patrice Evra saivat yhden ottelun pelikiellot, kun taas Franck Ribery ja Nicolas Anelka saivat pitemmät pelikiellot. Myös William Gallas sai kritiikkiä MM-kisojen jälkeisestä lausunnostaan, jossa hän ilmoitti että hänen olisi kuulunut olla Ranskan MM-joukkueen kapteeni, Patrice Evran sijaan.


title: Raymond Domenech

text: Marraskuussa 2010 Domenech ilmoitti asianajansa välityksellä vaativansa 2,9 miljoonan euron korvauksia Ranskan jalkapalloliitolta MM-kisojen jälkeisistä potkuistaan.


title: Raymond Domenech

text: Domenech kirjoitti vuosistaan Ranskan päävalmentajana kirjan, "Täysin yksin", jossa hän kertoo erityisesti MM-kisoista 2010. Domenech sanoi että häntä oli varoitettu Riberystä, mutta Domenech kuitenkin uskoi juttujen olevan liioittelua, hänen mukaansa näin ei kuitenkaan ollut. Domenech haukkui Riberyn, Anelkan ja Henryn kirjassaan idiooteiksi, jotka uskovat että koko maailma pyörii heidän ympärillään. Muun joukkueen Domenech risti imbesilleiksi. Domenech ilmaisi kirjassaan tyytymättömyytensä myös omaan toimintaansa, sanoen että oli typerä antaessaan joukkueen avaimet Riberylle ja Anelkalle.


title: Raymond Domenech

text: Myrskyisten Ranskan maajoukkuevuosien jälkeen Domenechin valmennusura on ollut katkolla. Hän on ollut ehdolla muun muassa Norsunluurannikon, Standard Liègen, Haitin ja FC Sochaux'n valmentajaksi. Itse hän on kertonut olevansa kiinnostunut palaamaan vielä Olympique Lyonin päävalmentajaksi.


title: Raymond Domenech

text: Huhtikuussa 2016 hän palasi valmennustehtäviin epävirallisen Bretagnen maajoukkueen valmentajana.Domenechin harrastuksiin kuuluvat muun muassa näytteleminen ja astrologia. Hänellä on kaksi lasta, tytär Victoire (s.2004) ja poika Merlin (s.2007) ranskalaistoimittaja Estelle Denis'n (s.1976) kanssa. Ranskan pudottua EM-kisoista 2008 jo alkulohkovaiheessa Domenech ilmoitti haluavansa viedä nuoren avopuolisonsa vihille. Denis on kuitenkin kieltäynyt Domenechin kosinnasta.


title: Arecibon radioteleskooppi

text: Arecibon radioteleskooppi on jättiläisradioteleskooppi lähellä Arecibon kaupunkia Puerto Ricossa. Arecibon observatoriota, eli viralliselta nimeltään kansallista tähtitiede- ja ionosfäärikeskusta (NAIC) operoi vuoteen 2011 asti Cornellin yliopisto yhdysvaltalaisen Kansallisen tiedesäätiön kanssa tehdyllä yhteistyösopimuksella, johon osallistuvat myös Yliopistojen avaruustutkimusyhdistys (USRA), SRI International ja Puerto Ricon Metropolitan yliopisto.


title: Arecibon radioteleskooppi

text: Arecibon radioteleskooppi on halkaisijaltaan 305 metriä. Vertailun vuoksi Suomen merkittävin Metsähovin radioteleskooppi Kirkkonummella on halkaisijaltaan 13,7 metriä. Mitä suurempi radioteleskooppi on, sitä heikomman signaalin se pystyy havaitsemaan avaruudesta. Tästä syystä Arecibon radioteleskooppi kykenee moniin havaintoihin, kuten kaukaisten asteroidien ja komeettojen, heikkojen pulsarien, tai ionosfäärin havaitsemiseen tarkkuudella, johon pienemmät radioteleskoopit eivät kykene. Arecibon radioteleskooppi on toinen maailman kahdesta aktiivisesti käytetystä planetaarisesta tutkasta. Radioteleskooppiin kuuluu neljä tutkalähetintä, joiden lähetystaajuudet ovat 2380 MHz (aallonpituus 12,6 cm), 430 MHz (69,8 cm), 47 MHz (6,4 m) ja 8 MHz (37,5 m).


title: Arecibon radioteleskooppi

text: Arecibon observatorio avattiin vuonna 1963. Luonnon muovaamaan painanteeseen kiinteästi asennetun teleskoopin vastaanotin sijaitsee 18 kaapelin varassa 150 metrin korkeudella maljasta. Teleskooppia itsessään ei voi liikutella, mutta sen vastaanottimen asentoa voidaan muuttaa vastaanottamaan signaaleja noin 40 asteen levyisellä vyöhykkeellä zeniitin ympärillä. Koska Puerto Rico sijaitsee lähellä päiväntasaajaa, voidaan sillä havaita esimerkiksi kaikki Aurinkokunnan planeetat. Vuonna 1974 radioteleskooppi kunnostettiin ja katettiin 38 778 alumiinipaneelilla, mikä nosti teleskoopin suurimman teoreettisen havaintotaajuuden 5000 MHz:iin (6 cm). Tehokkaampi lähetin lisättiin vuonna 1996, jolloin radioteleskooppiin lisättiin myös gregoriaaninen heijastusjärjestelmä kohdistamaan radiosäteet havaitsimeen sekä metallinen verkko teleskoopin reunoille estämään maan lämpösäteilyn häiriöitä havaittuihin radiosignaaleihin.


title: Arecibon radioteleskooppi

text: Arecibon radioteleskoopilla tehdyistä löydöistä merkittävin lienee Hulsen ja Taylorin vuonna 1974 havaitsema kaksoispulsari PSR B1913+16, joka oli ensimmäinen epäsuora gravitaatioaaltojen havainto, siten todisti Albert Einsteinin suhteellisuusteorian oikeaksi ja toi havaitsijoilleen Nobelin fysiikanpalkinnon vuonna 1993. Lisäksi teleskoopin avulla on muun muassa todistettu neutronitähtien olemassaolo ja Merkuriuksen ja Venuksen kiertoajat Auringon ympäri, havaittu yksi nopeimmin pyörivistä tunnetuista pulsareista, ja yhdet ensimmäisistä eksoplaneetoista.


title: Kerenskin hyökkäys

text: Kerenskin hyökkäys oli Venäjän väliaikaisen hallituksen aikana tehty venäläisten hyökkäys saksalaisia vastaan ensimmäisen maailmansodan aikana. Sen tarkoituksena oli keventää ranskalaisten painetta länsirintamalla.


title: Kerenskin hyökkäys

text: Hyökkäys kohdistui noin 60 kilometriä leveällä rintamalla Lvivin suuntaan Ternopolilta päin, mutta kilpistyi siihen, etteivät sotilaat halunneet taistella ja vihollinen teki vastahyökkäyksen. Myöskään hyökkäykselle ajatellut tukitoimet eivät toteutuneet suunnitelmien mukaisesti.


title: Kerenskin hyökkäys

text: Hyökkäys alkoi 1. heinäkuuta 1917. Siihen osallistuivat Venäjän yhdestoista, seitsemäs ja kahdeksas armeijakunta. Vastapuolella oli kenraali Felix von Bothmerin komentama itävaltalais-saksalainen eteläinen armeija sekä Itävallan seitsemäs ja kolmas armeijakunta.


title: Carnival of Souls: The Final Sessions

text: Carnival of Souls: The Final Sessions on yhdysvaltalaisen rockmusiikkia esittävän Kissin seitsemästoista studioalbumi. Albumin tuottivat Toby Wright, yhtyeen laulaja ja rytmikitaristi Paul Stanley ja basisti-laulaja Gene Simmons. "Carnival of Souls: The Final Sessions" julkaistiin vuoden 1997 lokakuussa. Albumi oli kuitenkin ennen virallista julkaisuaan ehtinyt vuotaa internetissä, ja siitä liikkuneet bootleg-painokset heikensivät albumin myyntiä. Levy-yhtiö Mercury Records ei myöskään panostanut albumin markkinointiin. Siitä tuli "Music from ”The Elder”" -albumin jälkeen toinen Kissin studioalbumi, joka ei ylittänyt Yhdysvalloissa kultalevyn myyntimäärää. Albumin sijoitus "Billboard 200" -albumilistalla Yhdysvalloissa oli korkeimmillaan 27.


title: Carnival of Souls: The Final Sessions

text: Albumin äänittäminen aloitettiin vuoden 1995 marraskuussa Toby Wrightin kanssa. Wright oli aiemmin tehnyt yheistyötä muun muassa Alice in Chainsin kanssa, ja myös Kissin musiikki sai "Carnival of Souls: The Final Sessionsilla" vaikutteita 1990-luvulla valtavan suosituksi nousseesta grungesta ja vaihtoehtorockista. Albumi viimeisteltiin helmikuussa 1996, mutta yhtye päätti jättää albumin julkaisematta Kissin alkuperäisen kokoonpanon tehtyä paluun yhteen samana vuonna. Alkuperäisen kokoonpanon paluun myötä "Carnival of Souls: The Final Sessions" jäi soolokitaristi Bruce Kulickin viimeiseksi albumiksi yhtyeessä, mutta rumpali Eric Singer palasi yhtyeeseen myöhemmin 2000-luvulla.


title: Carnival of Souls: The Final Sessions

text: Albumin ainoa single ”Jungle” saavutti pientä menestystä, sillä se ylsi Hot Mainstream Rock Tracks -listan kahdeksannelle sijalle ja valittiin musiikkilehti "Metal Edgen" lukijaäänestyksessä vuoden kappaleeksi.


title: Misplaced Childhood

text: Misplaced Childhood on Marillionin vuonna 1985 julkaistu kolmas studioalbumi. Se on Marillionin kaikkien aikojen menestynein albumi ja ylsi julkaisuvuotensa kesäkuussa Yhdistyneen kuningaskunnan albumilistalla ensimmäiselle sijalle — toistaiseksi mikään muu Marillionin levyistä ei ole pystynyt samaan. Albumilla on yhtyeen menestynein single, "Kayleigh", joka saavutti Ison-Britannian singlelistalla toisen sijan ja oli kansainvälinen menestys. Laulaja Fish kehitti kappaleen nimen entisen naisystävänsä Kay Leen nimestä. Albumin ensimmäinen puoli saatiin valmiiksi lähes viikossa, sillä ideoita syntyi jatkuvasti ja työtahti oli hyvä.


title: Misplaced Childhood

text: Misplaced Childhood on Marillionin ensimmäinen konseptialbumi. Fish keksi albumin tarinan LSD:n vaikutuksen alaisena. Levyn kannen teki Mark Wilkinson.


title: Misplaced Childhood

text: Vuoden 1998 uudelleenjulkaisu sisältää myös seuraavat kappaleet:


title: Ash Ketchum

text: Ash Ketchum () on Pokémon-animen päähenkilö, joka perustuu ensimmäisten Pokémon-pelien pelattavaan hahmoon Rediin. Usein Rediä kutsutaan virheellisesti Ashiksi. Ashin tavoite on tulla Pokémon-mestariksi.


title: Ash Ketchum

text: Ashin alkuperäinen ääninäyttelijä animessa on Rica Matsumoto. Englanninkielisenä äänenä kausien 1–8 ajan on toiminut Veronica Taylor ja kaudesta 9 alkaen Sarah Natochenny. Suomenkielisenä äänenä kausilla 1 ja 3 (sekä elokuvissa 1–4) on toiminut Sari Ann Moilanen ja kaudesta 4 sekä elokuvasta 10 alkaen Hanna Leino.


title: Ash Ketchum

text: Ash on kotoisin Pallet Townista, jossa hän sai aloituspokémoninsa Pikachun Professori Oakilta. Aluksi he eivät tulleet toimeen toistensa kanssa, mutta kun Pikachu pelasti Ashin Spearow-parven hyökkäykseltä Ukkosiskun ("Thunderbolt") avulla, heidän ystävyytensä ja seikkailunsa alkoi kun he näkivät legendaarisen pokemonin Ho-ohin. Pian Ash sai paljon uusia ystäviä, ensimmäisenä Mistyn, vesipokémon-kouluttajan, jonka polkupyörän Ash hajotti vahingossa paetessaan Spearoweja. Myöhemmin mukaan tuli Brock, Pewter Cityn salijohtaja, jonka Onixin Ash voitti Pikachun avulla. Ashillä on ollut myös kumppaninaan Mistyn kanssa Tracey Sketchit.


title: Ash Ketchum

text: Myöhemmin ryhmä hajosi ja Ash tapasi sisarukset Maxin ja Mayn, joiden isä Norman on salijohtaja. Brock palasi myöhemmin seurueeseen ja Mistya on tavattu satunnaisesti, esimerkiksi jaksossa "The Princess and the Togepi" (Prinsessa ja Togepi). Heidän jälkeensä Ash on matkannut Sinnohissa Brockin ja Dawnin kanssa, Unovassa ja Decolore-saaristossa Ash lohikäärmemestariksi haluavan Iriksen sekä salijohtaja ja pokémon-tuntija Cilanin kanssa. Seuraavaksi Ash matkusti Kalosiin ja sai uusiksi matkakumppaneikseen lapsuudenystävänsä Serenan, joka on ihastunut Ashiin, sekä salijohtaja ja keksijä Clemontin ja tämän sisaren Bonnien. Myöhemmin hän ilmoittautui opiskelijaksi Alolassa sijaitsevaan pokémon-kouluun, jossa hänen opiskelutovereitaan ovat Lana, Kiawe, Lillie, Sophocles ja Mallow.


title: Ash Ketchum

text: Ashin tunnettuja vastustajia ovat muun muassa Rakettiryhmän Jessie ja James, jotka yrittävät varastaa Ashin Pikachun. Hänen vanhin vastustajansa on Gary Oak, toinen Pallet Townista kotoisin oleva kouluttaja ja Ashin entinen ystävä, joka on napannut kymmeniä (viimeisimpien tietojen mukaan jopa yli 200) Pokémoneja ja on monin verroin Ashiä taitavampi, joskin hän nykyään kunnioittaa Ashiä. Sinnohissa Ashin vastustaja oli Paul, joka Ashin periaatteita vastoin nappaa Pokémoneja tarkistaakseen kuinka vahvoja ne ovat ja pitää ne vain, jos ne ovat kyllin vahvoja, vähät välittäen ystävyydestä Pokémonien kanssa. Hävittyään Ashille Sinnoh-liigassa Paul tosin on alkanut osoittaa kunnioitusta Ashiä kohtaan ja alkoi myös kohdella Pokemonejaan paremmin. Unovassa Ash sai vastustajakseen, Tripin, entisen Pokémon-valokuvaajan, joka on juuri aloittanut uran Pokémon-kouluttajana. Trip ei arvostanut lainkaan Unovan ulkopuolelta tulevia kouluttajia, varsinkaan Ashiä, kunnes hävisi tälle Unova-liigassa.


title: Ash Ketchum

text: Ash rakastaa Pokémoneja koko sydämestään ja on jopa valmis vaarantamaan henkensä pelastaakseen vaarassa olevat Pokémonit ja sankarina suojelee maailmaan kuin, erikoisia ja legendaarisia pokemoneja salametsästäjiltä ja ilkeiden järjestöjen aikeilta. Mikä nähdään jo sarjan ensimmäisessä jaksossa hänen suojellessaan Pikachua Spearoweilta.


title: Ash Ketchum

text: Animesarjaan perustuvassa "The Electric Tale of Pikachu" -mangassa Ashin hahmo muistuttaa pitkälti piirrossarjan vastinettaan, mutta on monia erojakin. Esimerkiksi kun Ash ei animessa osoita juurikaan kiinnostusta vastakkaista sukupuolta kohtaan, mangassa hän on todella ihastunut Garyn sisareen, May Oakiin.


title: French Stewart

text: Milton French Stewart (s. 20. helmikuuta 1964 Albuquerque, New Mexico) on yhdysvaltalainen näyttelijä, joka on tullut tunnetuksi Harry Solomonina sarjassa "Kolmas kivi auringosta". Stewart on kuitenkin esiintynyt monessa elokuvassa.


title: French Stewart

text: Stewart on näytellyt muun muassa elokuvissa "Tähtiportti" (1994) ja "Yksin kotona 4" (2002). Hän on myös antanut äänensä "Herkules"-elokuvan Iracukselle.


title: Matti Rautio

text: Matti Olavi Rautio (25. helmikuuta 1922 Helsinki – 22. kesäkuuta 1986 Tampere) oli suomalainen säveltäjä.


title: Matti Rautio

text: Matti Rautio syntyi Helsingissä. Hän opiskeli Sibelius-Akatemiassa Aarre Merikannon johdolla ja suoritti filosofian kandidaatin tutkinnon Helsingin yliopistossa vuonna 1946 pääaineena musiikkitiede. Hän työskenteli opettajana Sibelius-Akatemiassa vuosina 1947–1964 ja korkeakoulun lehtorina vuosina 1956–1975, Sibelius-Akatemian koulumusiikkiosaston johtajana vuosina 1966–1970 sekä Tampereen yliopiston kansanmusiikin lehtorina vuodesta 1975 sekä vt. professorina vuosina 1977–1982. Hän toimi Suomen Musiikinopettajain Liiton puheenjohtajana vuosina 1961–1972 ja musiikkilehti Rondon päätoimittajana vuosina 1963–1969. Rautio julkaisi vuonna 1959 tutkielman "Rytmikasvatus ja koulusoittimet". Hän oli myös tunnettu ja suosittu musiikkipakinoitsija.


title: Matti Rautio

text: Säveltäjänä hän sai teoksiinsa vaikutteita uusklassismista (mm. Sergei Prokofjevilta ja Dmitri Šostakovitšilta). Raution varhaisimpia teoksia oli "Suita per piano", jonka avausosa oli omistettu Carl Czernyn muistolle. Rautio sävelsi vuonna 1955 "Divertimenton I" veljelleen, sellisti Erkki Rautiolle. Vuonna 1957 valmistui hänen balettinsa "Sininen haikara". "Tanhumusiikin" (1960) valmistumisen jälkeen Rautio piti säveltämisestä yli vuosikymmenen mittaisen tauon.


title: Matti Rautio

text: 1970-luvulla Matti Rautio sävelsi muun muassa pianokonserton, sarjan "Hanoniana" (1971) ja "Divertimenton II" (1972).


title: Matti Rautio

text: Matti Raution veljiä olivat viulisti ja kapellimestari Paavo Rautio ja sellisti Erkki Rautio. Erkki Raution poika on pianisti Martti Rautio (s. 1962).


title: Pripetin suot

text: Pripetin suot (myös Rokitnon tai Pinskin suot) on suuri suoalue Ukrainan ja Valko-Venäjän rajamailla Pripet-joen ja sen sivuhaarojen molemmin puolin. Se on yksi Euroopan suurimmista kosteikkoalueista.


title: Pripetin suot

text: Alun perin suoalue kattoi Puolan alavat maat ja suuren osan Valko-Venäjän eteläosasta. Sen itäosaa on ojitettu ja kuivattu vuodesta 1872 alkaen laitumeksi ja viljelymaaksi. Kuivattamista edistettiin mittavilla maanrakennustöillä 1900-luvulla. 1960- ja 1970-luvulla ojitetut pellot tuottivat runsaita satoja muutaman vuosikymmenen ajan, mutta niiden maaperä köyhtyi, ja nyttemmin on alettu keskustella joidenkin osien ennallistamisesta.


title: Pripetin suot

text: Suuren osan vuodesta suoalue on luonnollinen este sotajoukkojen etenemiselle. Toisen maailmansodan aikana suoalue erotti toisistaan eteläisen ja itäisen rintaman taistelut. Myös neuvostopartisaanit piileksivät suolla. Sodan alkuvaiheessa saksalaiset uhosivat ”kuivattavansa suot, tyhjentävänsä alueen roskaväestä ja asuttavansa sinne kunnon arjalaisia talonpoikia”. Hanketta johti Konrad Meyer. Hitler peruutti suunnitelman vuonna 1941. Yksi syy oli pelko siitä, että kuivatusta maasta tulisi pölyävää aroa.


title: James Morrison

text: James Morrison (s. 13. elokuuta 1984 Rugby, Warwickshire) on englantilainen laulaja ja lauluntekijä.


title: James Morrison

text: Hänen debyyttialbuminsa "Undiscovered" julkaistiin heinäkuussa 2006 ja se nousi albumilistojen kärkeen jo ensimmäisellä myyntiviikollaan.


title: James Morrison

text: Morrisonin musiikillisia vaikuttajia ovat Al Green, Otis Redding, Cat Stevens ja The Kinks.


title: Hiljaiset Levyt

text: Hiljaiset Levyt on tamperelainen rock-musiikin julkaisuun keskittynyt levy-yhtiö, joka perustettiin vuonna 1985. Aluksi levymerkki toimi rekisteröidyn yhdistyksen (Hiljainen Kulttuuriyhdistys) puitteissa, mutta julkaisutoiminnan vakiintuessa toiminta muuttui osakeyhtiöpohjaiseksi vuonna 1990. Hiljaisten Levyjen johtajana on toiminut sen perustamisesta asti Jukka Junttila.


title: Jukka Junttila

text: Jukka Junttila on tamperelaisen levy-yhtiön Hiljaiset Levyt perustaja.


title: Jukka Junttila

text: Junttila toimi puuhamiehenä vuonna 1985 perustetussa Hiljaisessa Kulttuuriyhdistyksessä. Yhdistys julkaisi "Hiljainen Kesä" -pienlehteä, suomalaista sarjakuvaa (muun muassa Nalle Virolainen, Tapani Rytöhonka ja Kivi Larmola), kirjoja sekä muutaman kaitafilmillä kuvatun lyhytelokuvan. Hiljainen Kulttuuriyhdistys alkoi sittemmin julkaista levyjä, mitä toimintaa jatkamaan perustettiin levymerkki Hiljaiset Levyt. Junttila on lisäksi toimittanut "Pienlevyluettelo"-kirjoja ja "Soundin" Demoefekti-palstaa, lisäksi Junttila on kirjoittanut esittelytekstin / historiikin usean kymmennen yhtyeen levyyn kansivihkoon (kuten Absoluuttinen Nollapiste (yhtye), Kollaa kestää (yhtye), Pojat (yhtye), Ratsia (yhtye), Vaavi, Punkrock Jukebox -sarja, jne.).


title: Jukka Junttila

text: Junttila on myös levyttänyt muutaman kappaleen Tampere No-stars -kokoonpanolla (”Osta levysi Oskulta” kokoelmalle "Runeberginkatu 10" ja ”Jukka Junttila kustantaa meidän levyn” kokoelmalle "Toinen käsittely – Kunnianosoitus Alivaltiosihteerille"). Hän on myös laulanut kappaleen ”Adverts Blues” Alivaltiosihteerin albumille "Yhteiskunta – rakenne ja toiminta". Junttila on ohjannut Alivaltiosihteerin musiikkivideon ”Nasta kaupunki” ja Punk Lurex OK:n musiikkivideon ”Arvojärjestys”.


title: Jukka Junttila

text: Kirjat


title: Jukka Junttila

text: Jukka Junttila on kirjoittanut tietokirjat:


title: Jukka Junttila

text: Suomalaisten pien- ja omakustannelevyjen luettelo (ISBN: 9519604014) 1991


title: Jukka Junttila

text: Pienlevyluettelo 1992 (ISBN: 9519604049) 1992


title: Jukka Junttila

text: Pienlevyluettelo (ISBN: 9519604081, 9789519604084) 1998


title: Jukka Junttila

text: Ensimmäinen kauteni Ilveksen kanssa (ISBN: 978-951-96040-9-1) 2013


title: Jukka Junttila

text: Merkillistä jalkapalloa (ISBN: 9789522402424) 2014 - Yhdessä Jyrki Liikan kanssa


title: Aasianleijona

text: Aasianleijona ("Panthera leo persica") on maantieteellisesti eriytynyt leijonan alalaji. Se eroaa geneettisesti afrikkalaisista leijonista niin vähän, että populaatioiden arvioidaan eronneen toisistaan noin satatuhatta vuotta sitten.


title: Aasianleijona

text: Aasianleijona on pienempi kuin afrikkalaiset leijonat. Tyypillisesti naaras painaa 110–120 kilogrammaa ja uros 160–190 kilogrammaa. Aasianleijonan harja on keskimäärin pienempi kuin afrikkalaisilla lajitovereilla, joten sen korvat ovat koko ajan näkyvissä. Vatsapuolella on alalajille tyypillinen ihopoimu.


title: Aasianleijona

text: Aasianleijona saalistaa sambarhirviä, aksishirviä, antilooppeja, villisikoja ja muita suhteellisen suurikokoisia kasvinsyöjänisäkkäitä. Sillä on vahvat leuat ja erityisesti saaliin surmaamiseen ja raateluun soveltuvat kulmahampaat.


title: Aasianleijona

text: Aasianleijonia elää luonnossa enää Girin kansallispuiston alueella Intiassa. Vuonna 2015 Girissä laskettiin olevan yhteensä 523 leijonaa. Määrä oli kasvanut vuodesta 2010, jolloin leijonia laskettiin 411. Arviolta 40 prosenttia leijonista elää varsinaisen Girin metsäalueen ulkopuolella. Ihmisen toiminnan vuoksi sen elinalue on pienentynyt viimeisten 200 vuoden aikana huomattavasti. Aasianleijonan levinneisyys on aiemmin ulottunut Bulgariasta Intiaan ja Pakistaniin. Girin ulkopuolella leijonia eli vielä 1930-luvulla Iranissa. Turkissa eli leijonia vielä 1800-luvun lopulla. Viimeiset havainnot Iranista ovat vuodelta 1942, Irakista vuodelta 1918.


title: Aasianleijona

text: Suomessa aasianleijonia on Korkeasaaren eläintarhassa Helsingissä.


title: Jean-Pierre Papin

text: Jean-Pierre Papin (s. 5. marraskuuta 1963) on ranskalainen jalkapallovalmentaja ja ammattilaisuransa lopettanut hyökkääjä.


title: Jean-Pierre Papin

text: Papin valittiin Euroopan parhaaksi pelaajaksi vuonna 1991. Vuotta myöhemmin hänestä tuli ensimmäinen jalkapalloilija, josta maksettiin siirtokorvauksena kymmenen miljoonaa puntaa. Papinin oikeudet vaihtoivat tuolloin omistajaa Olympique Marseillesta AC Milaniin.


title: Jean-Pierre Papin

text:
Pelaajaurallaan hyökkääjänä viihtynyt Papin edusti INF Vichyä, Valenciennesia, Club Bruggea, Marseillea, AC Milania, Bayern Müncheniä, Bordeaux'ta ja Guingampia. Hän saavutti urallaan muun muassa neljä Ranskan mestaruutta, kaksi Italian mestaruutta, Mestarien liigan voiton ja UEFA Cupin voiton sekä viisi Ranskan liigan maalikuninkuutta. Ranskan maajoukkueessa Papin pelasi 54 ottelua ja teki niissä 30 maalia. Hän edusti Ranskaa vuoden 1986 MM-kisoissa ja vuoden 1992 EM-kisoissa sekä oli voittamassa kultaa Los Angelesin olympialaisissa 1984.
Valmennusurallaan Papin on valmentanut amatööriseura FC Bassin d'Archonia sekä kaudella 2006–07 Ligue 2:dessa pelannutta RC Strasbourgia. Papinin johdolla joukkue nousi takaisin Ligue 1:een, mutta kauden jälkeen Papin jätti tehtävänsä erimielisyyksien vuoksi.


title: Jean-Pierre Papin

text: Elokuussa 2007 RC Lens palkkasi Papinin seuran uudeksi päävalmentajaksi. Hän nousi tehtäviin neljän Ligue 1-kierroksen jälkeen Guy Roux'n erottua. Lens oli voitoitta Papinin tullessa päävalmentajaksi.


title: Jean-Pierre Papin

text: Papinin johdolla Lens ei ole liigassa kyennyt nousemaan keskikastiin. Hiukan balsamia haavoihin Papin sai, kun RC Lens eteni Coupe de la Liguen finaaliin Paris Saint-Germainia vastaan. Finaalissa joukkue kuitenkin hävisi PSG:lle 2–1, kun Bernard Mendy teki rangaistuspotkusta voittomaalin lisäajalla. Kauden loppuun saakka epätoivoista putoamiskamppailua käynyt Lens ei lopulta onnistunut säilyttämään sarjapaikkaansa, vaan putosi 17 vuoden pääsarjakamppailun jälkeen Ligue 2:een. Kauden jälkeen Papin sai odotetusti lähteä Lensin päävalmentajan paikalta.


title: Jean-Pierre Papin

text: Aivan joulukuun lopussa 2009 uutisoitiin, että Papin palaa valmennustehtäviin Ligue 2:ssa pelaavan LB Châteauroux'n uutena päävalmentajana. Papin pelasti seuran putoamiselta Ligue 2:sta, mutta jätti tehtävänsä kauden jälkeen.


title: Dortmundin teknillinen yliopisto

text: Dortmundin teknillinen yliopisto () on yliopisto Dortmundin kaupungissa, Nordrhein-Westfalenin osavaltiossa, Saksassa. Se sijaitsee Ruhrin alueella, Euroopan neljänneksi suurimmalla metropolialueella. Yliopistossa on noin 30 000 opiskelijaa sekä noin 7 000 työntekijää.


title: Dortmundin teknillinen yliopisto

text: Yliopisto perustettiin 16. joulukuuta vuonna 1968. Tuolloin Ruhrin alueen teollisuus oli taantumassa, ja yliopiston perustaminen nähtiinkin tärkeänä taloudellisena siirtymänä raskaasta teollisuudesta teknologiaan. Yliopiston pääaineita ovat luonnontieteet, tekniikka, pedagogiikka, erityisopetus sekä journalismi.


title: Dortmundin teknillinen yliopisto

text: Dortmundin teknillinen yliopisto oli alun perin nimensäkin mukaisesti teknillinen yliopisto. Vuonna 1980 se kuitenkin yhdistyi läheisen Ruhrin kasvatustieteellisen korkeakoulun kanssa, jolloin yliopiston opestustarjonta laajeni uusille urille.


title: Kokosukeltajasorsat

text: Kokosukeltajat on termi, joka kattaa kaikki sorsalajit, jotka hakevat ravintonsa sukeltamalla kokonaan veden alle ja vain harvoin ruokailevat pyrstö pystyssä puolisukeltajien tapaan. Kokosukeltajat ovat kasvinsyöjiä tai kaikkiruokaisia. Ne ovat puolisukeltajia raskastekoisempia ja hieman lyhytsiipisempiä, joten vedestä lentoon noustessaan ne joutuvat ottamaan vauhtia juoksemalla vedenpintaa pitkin.


title: Raymond Federman

text: Raymond Federman (15. toukokuuta 1928 Montrouge, Ranska – 6. lokakuuta 2009 San Diego, Kalifornia, Yhdysvallat) oli ranskalais-yhdysvaltalainen kirjailija ja kirjallisuudentutkija.


title: Raymond Federman

text: Federman syntyi Pariisin esikaupungissa Montrougessa. Hänen perheensä kuoli toisen maailmansodan aikaisissa juutalaisvainoissa, mutta hän itse säilyi täpärästi hengissä. Hän muutti vuonna 1947 siirtolaisena Yhdysvaltoihin. Hän palveli Yhdysvaltojen armeijan laskuvarjojoukoissa Korean sodassa vuosina 1951–1954. Vuonna 1953 hänelle myönnettiin Yhdysvaltain kansalaisuus.


title: Raymond Federman

text: Federman opiskeli kirjallisuutta Columbian yliopistossa ja väitteli tohtoriksi Samuel Beckettistä. Hän opetti kirjallisuustiedettä ja luovaa kirjoittamista muun muassa Kalifornian yliopistossa vuosina 1959−1964 ja Buffalon yliopistossa, josta hän jäi eläkkeelle vuonna 1999. Hän toimi vierailevana professorina Euroopassa, Afrikassa ja Aasiassa, muun muassa Montréalin ja Jerusalemin yliopistoissa.


title: Raymond Federman

text: Beckettin tavoin Federman oli täysin kaksikielinen kirjailija. Hänet tunnetaan kuitenkin parhaiten Yhdysvalloissa. Federman vieraili vuonna 1998 Jyväskylän kesässä ja lausui siellä runojaan, joita on suomentanut Raine Koskimaa. Hänen teoksiaan on käännetty myös saksaksi, ja Saksassa ne ovat saavuttaneet suurta suosiota. Vasta viime vuosina hän on alkanut tulla tunnetuksi myös Ranskassa. Avignonin teatterifestivaaleilla esitettiin kesä-heinäkuussa 2005 Federmanin elämäntyötä esittelevä kooste Samana vuonna hän vieraili myös lapsuudenmaisemissaan. Kuollessaan hän asui San Diegossa Yhdysvalloissa.


title: Raymond Federman

text: Vaikka hänen tuotantonsa käsittää runoja, esseitä, tieteellisiä tutkimuksia, artikkeleita ja käännöksiä, hän piti itseään ennen kaikkea romaanikirjailijana. Federmania pidetään romaanin muodon uudistajana. Hänen ensimmäinen romaaninsa "Double or Nothing" jatkaa konkreettisen runouden kokeiluja. Se on saanut useita kirjallisuuspalkintoja, ja sen ansiosta Federman kohosi maailmanmaineeseen. Tärkeimpänä kirjanaan Federman piti teostaan "Take it or Leave it", jota pidetään amerikkalaisen metafiktiivisen romaanin puhtaimpana edustajana. Hänen kaunokirjallista tuotantoaan on käännetty 14 kielelle, ja monet teoksista ovat kaksikielisiä.


title: Raymond Federman

text: Hän käytti kirjallisuudesta termiä ”Laughture” ja kirjallisuudentutkimuksesta surrealismiin viittaavaa käsitettä ”Surfiction”.


title: Raymond Federman

text: Hän perusti muutamien ystäviensä kanssa "Fiction Collective Two" –kustannusyhtiön, joka julkaisee metafiktiota ja kokeellista, ei-kaupallista kirjallisuutta.


title: Sinfoninen runo

text: Sinfoninen runo tai runoelma () eli sävelruno () on orkesterisävellys, joka pyrkii kuvaamaan musiikin keinoin ulkomusiikillisia aiheita, esimerkiksi ihmisiä, taruhahmoja tai maisemia. Sinfoninen runo voi perustua myös johonkin kirjalliseen teokseen. Sinfoninen runo nimetään aiheensa mukaan, ja lisäksi säveltäjä voi liittää teoksen eri osiin lyhyitä kirjallisia kuvauksia niistä asioista, joihin musiikki kulloinkin viittaa.


title: Sinfoninen runo

text: Sinfoninen runo on useimmiten yksiosainen ja tavallisesti 10–30 minuutin mittainen. Sinfoniset runot luokitellaan kuuluvaksi ”ohjelmamusiikkiin”, kun taas sellainen musiikki, jolla ei ole mitään ulkomusikaalisia aiheita, on ”absoluuttista musiikkia”.


title: Sinfoninen runo

text: Sinfonisen runon eräänlaisena varhaismuotona voidaan pitää Ludwig van Beethovenin "Pastoraalisinfoniaa" (1806), joka tosin on muodoltaan sinfonia, mutta teemoiltaan vahvasti ulkomusikaalisiin maaseutuaiheisiin viittaava. Myös Beethovenin teatterialkusoitot ovat tyylillisesti lähellä sinfonisia runoja. "Pastoraalisinfonia" innoitti Hector Berliozia säveltämään "Fantastisen sinfonian", ohjelmamusiikin klassikon.


title: Sinfoninen runo

text: Erityisen merkittävä säveltäjä sinfonisten runojen kehityksen kannalta on Franz Liszt, joka 1850- ja 1860-luvulla loi useita tämän musiikkilajin klassikoita. Jos musiikin aihe sitä vaati, oli Liszt valmis hylkäämään perinteiset muotorakenteet. Näin hän alisti musiikin palvelemaan aihetta ja toteutti siis konserttimusiikin puolella niitä periaatteita, joita Richard Wagner oli alkanut samaan aikaan toteuttaa oopperoissaan.


title: Sinfoninen runo

text: 1800-luvun lopulla yhä useampi säveltäjä alkoi ilmaista musiikillisia ideoitaan sinfonisin runoin. Näistä säveltäjistä ehkä merkittävin oli Richard Strauss. Samaan aikaan eli toisaalta myös Johannes Brahmsin kaltaisia säveltäjiä, joiden mielestä musiikin tuli olla absoluuttista ja jotka siten sävelsivät vain perinteisiä sinfonioita, sekä Jean Sibeliuksen kaltaisia säveltäjiä, jotka sävelsivät sekä sinfonisia runoja että sinfonioita.


title: Sinfoninen runo

text: Sinfonisten runojen voidaan katsoa liittyvän etenkin myöhäisromanttisen musiikin historiaan. 1900-luvun säveltäjät käyttivät tätä sävellysmuotoa varsin vähän.


title: David Allan Coe

text: David Allan Coe (s. 6. syyskuuta 1939 Akron, Ohio) on yhdysvaltalainen outlaw country -muusikko. Hän saavutti suurimman suosionsa 1970-luvulla. Hän on säveltänyt sekä levyttänyt yli 280 kappaletta pitkän uransa aikana. Hän oli myös mukana country- ja metallimusiikkia yhdistäneessä Rebel Meets Rebel -projektissa yhdessä kitaristi Dimebag Darrellin, rumpali Vinnie Paulin ja basisti Rex Brownin kanssa. Yhtyeeltä valmistui vuosina 2001–2002 samanniminen albumi, joka julkaistiin kuitenkin vasta 2006 Dimebag Darrellin kuoleman jälkeen.


title: Jacques Daret

text: Jacques Daret (n. 1404 – n. 1470) oli flaamilainen taidemaalari renessanssin aikakaudella. Daret syntyi Tournaissa, nykyisessa Belgiassa, ja vietti siellä lähes koko elämänsä. Hän oli 15 vuotta oppilaana Robert Campinin studiossa, samaan aikaan kuin Rogelet de la Pature (jonka tutkijat arvelevat olleen Rogier van der Weyden). Myöhemmin hänestä tuli itsenäinen mestari ja Burgundin hovin suosikki. Jean de Clercq, St. Vaartin luostarin apotti oli hänen suosijansa 20 vuoden ajan.


title: Jacques Daret

text: Vaikka Jean de Clercqin tilikirjoissa on useita mainintoja Daret'n teoksista, on vain neljä paneelia hänen de Clerqille 1433–1435 maalaamastaan alttaritaulusta "Neitsyen alttaritaulu" säilynyt nykypäivään. Nämä maalaukset muistuttavat tyyliltään tuntemattoman Flémallen mestarin teoksia, ja tästä syystä useimmat tutkijat pitävät Robert Campinia, Daret'n opettajaa Flémallen mestarina.


title: Nick Lachey

text: Nicholas Scott Lachey (s. 9. marraskuuta 1973 Harlan, Kentucky) on yhdysvaltalainen poplaulaja ja näyttelijä.


title: Nick Lachey

text: Lachey tuli 1990-luvulla tunnetuksi poikabändistä "98 Degrees", jossa vaikutti myös hänen veljensä Drew. Vuonna 2002 yhtye ilmoitti pitävänsä pitkän tauon, mutta jäsenet vakuuttivat, ettei yhtye hajonnut.


title: Nick Lachey

text: 98 Degreesin tauon aikana Lachey julkaisi kaksi sooloalbumia, "SoulO" (2003) ja "What’s Left of Me" (2006). "SoulO" menestyi odotettua huonommin eikä kerännyt kriitikoilta kehuja. "What’s Left of Me" -albumin samanniminen singlekappale puolestaan nousi suureksi hitiksi ja on Lacheyn soolouran menestynein kappale.


title: Nick Lachey

text: Lachey meni vuonna 2002 naimisiin laulaja Jessica Simpsonin kanssa. Pariskunnan yhteiselämästä tuotettiin vuosina 2003–2005 tositelevisiosarjaa "Newlyweds". Vuonna 2005 mediassa alkoi kuukausia jatkunut spekulointi pariskunnan viriävästä erosta. Joulukuussa Simpson jätti eropaperit ja pari erosi lopullisesti vuonna 2006.


title: Nick Lachey

text: Lacheyn albumi "What’s Left of Me" kertoo hänen ja Simpsonin suhteesta. Nimikappaleen musiikkivideota tähditti MTV:n entinen juontaja Vanessa Minnillo. Pian sen jälkeen Lachey ja Minnillo alkoivat seurustella. Vuonna 2007 pari muutti yhteen. He avioituivat vuonna 2011 ja heidän ensimmäinen yhteinen lapsensa syntyi syyskuussa 2012.


title: Guardalavaca

text: Guardalavaca on kaupunki Holguin provinssissa, Itä-Kuubassa. Se on suosittu matkailukohde rantojensa ansiosta. Näitä ovat Guardelavaca Beach, Playa Esmeralda, Don Lino ja Bahia de Naranjo.


title: Varadero

text: Varadero on kaupunki Matanzasin provinssissa Kuubassa, joka on suosittu matkailukohde.


title: Varadero

text: Varadero sijaitsee niemimaalla Havannasta 140 km itään ja se on Via Blancan moottoritien itäpäässä. Niemimaa on leveimmillään vain 1,2 km. Sen pohjoisin kohta, Punta Hicacos, on samalla Kuuban pohjoisin kohta. Niemimaan koillisosa on luonnonsuojelualuetta koskemattomine metsineen ja rantoineen.